فڕۆکەخانەی نێونەتەوەییی ھەولێر - ویکیپیدیا، ئینسایکڵۆپیدیای ئازاد\nفڕۆکەخانەی نێونەتەوەییی ھەولێر\nدۆزینەوەی سەرچاوە: "فڕۆکەخانەی نێونەتەوەییی ھەولێر" – ھەواڵەکان · ڕۆژنامەکان · کتێبەکان · سکۆلار · جەیستۆر (فێربە کەی و چۆن ئەم داڕێژەیە لابەریت)\nIATA: EBL – ICAO: ORER\nگشتی / سەربازی\nھەولێر، ھەرێمی کوردستان\n36°14′15″N 043°57′47″E / 36.23750°N 43.96306°E / 36.23750; 43.96306پۆتانەکان: 36°14′15″N 043°57′47″E / 36.23750°N 43.96306°E / 36.23750; 43.96306\nتەلاری فڕۆکەخانەی نێودەوڵەتیی ھەولێر\nفڕۆکەخانەی ھەولێر گەورەترین و فروانترین فرۆکەخانەی کوردستانە. کە دەکەوێتە پارێزگای ھەولێر و بەدووری حەوت کیلۆمەتر لە (قەڵای کۆنی ھەولێر) ەوە دوورە لە باکووری ڕۆژھەلاتی شارەکە. لە دوای ڕووخانی ڕژێمی پێشووی عێراق لە ٢٠٠٣، حکوومەتی ھەرێمی کوردستان بڕیاری دا فڕۆکەخانەیەکی نێودەوڵەتی دروست بکات کە ببێتە دەروازەیەک بەرەو جیھان.\n٤ بەشی تەندرووستی\n٤.٣ بەشی ھاتن\n٤.٤ بەشی چوون (سەفەرکردن)\n٤.٥ ھۆبەی کاروباری یاسایی\n٤.٦ ھۆبەی فرۆکەوانی\n٤.٧ ھۆبەی پاراستنی تەندروستی\n٥.٢ نێوخۆی وڵات\nلە بەراوری (١٥کانوونی یەکەمی ٢٠٠٣) یەکەمین فڕۆکە لە فڕۆکەخانەی ھەولێردا نیشتەوە. وەکو فڕۆکەخانەیەکی مەدەنی لە کوردستانی عێراق، فڕۆکەخانەی نێودەوڵەتی ھەولێر بووەتە دەروازەیەک بەرەو جیھان. فڕۆکەخانەکە لەسەر ھەمان ئەو شوێنە بنیاتنراوە کە تاوەکو ساڵی ١٩٩١ وەکو فڕۆکەخانە و بنکەیەکی سەربازیی لەلایەن ڕِژێمی بەعسەوە بەکار دەھات. لە دوای ڕووخانی ڕژێمی پێشووی عێراق لە ٢٠٠٣، حکوومەتی ھەرێمی کوردستان بڕیاری دا فڕۆکەخانەیەکی نێودەوڵەتی دروست بکات کە ببێتە دەروازەیەک بەرەو جیھان. بەھۆی زیادبوونی ژمارەی گەشتیاران و گەشتەکان، حکوومەتی ھەرێمی کوردستان بڕیاری دا بە فراوانکردنی تێرمیناڵی فڕۆکەخانە و نۆژەنکردنەوەی فڕگەکە. لە (١ی تەممووزی ٢٠٠٣) بنیاتنانی فڕۆکەخانە دەستی پێکرد و لە ١٥ی کانوونی یەکەمی ٢٠٠٣ یەککەمین فڕۆکە لە فڕۆکەخانەی ھەولێر نیشتەوە، دوابەدوای ئەوەش گەشتە ڕاستەوخۆکانی نێوان ھەرێمی کوردستان و وڵاتانی دراوسێ دەستیڵێکرد تاوەکو ساڵی ٢٠٠٥ لەلایەن ھێڵی ئاسمانی کوردستانەوە گەشتە ڕاستەوخۆکان لە نێوان کوردستان و ئەورۆپا ھاتنە ئەنجامدان. سەرۆکی حکوومەتی ھەرێمی کوردستان نێچیرڤان بارزانی، بە فەرمی پرۆژەکەی کردەوە دوای ئەوەی کە لە (٢٩ی نیسانی ٢٠٠٥) تەواو بوو دوای ئەوە لە (٢٦ی ئایاری ٢٠٠٥) فڕۆکەخانەکە کۆدی (ORER) ی لەلایەن ڕێکخراوی (ICAO) و پی بەخشرا. بەھۆی گرنگی گواستنەوەی ئاسمانیی و ھاندانی ڕێبەریی کوردستان و پێشخستنی فڕۆکەخانەی نێودەوڵەتی ھەولێر بۆ ئەوەی بگاتە ئاستێکی نێودەڵەتیی، حکوومەتی ھەرێمی کوردستان بڕیاری دا فڕۆکەخانەیەکی نوێ دروست بکات کە ببێتە یەکێک لە گەورەترین فڕۆکەخانە شارستانییەکان لە دوای ڕووخانی ڕژێمی پێشوو کۆمپانیای (سکۆت ویلسن) ی بەریتانیی دیزاینی فڕۆکەخانەی نوێی دانا و کۆمپانیای (ماکیۆڵ جەنگیز) یش بە ھەماھەنگیی لەگەڵ وەزارەتی شارەوانیی پرۆژەکەیان جێبەجێ کرد.\nدەروازەی چوونەژوورەوە/ھاتنەدەرەوە لە فڕۆکەخانەی ھەولێر\nفڕۆکەخانەی نێودەوڵەتی ھەولێر بە دیزاینێکی کراوە و جوان لەلایەن گرووپی (سکۆت ویلسن) دروستکراوە کە بارەگاکەی لە وڵاتی بەریتانیایە. ئەم گرووپە سەربە کۆمپانیایەکی خەڵات ڵێ بەخشراوە لە ھەردوو کاری دیزاین و نەخشەکێشان بە کارکردن لە شوێنە سروشتیی و دروستکراوەکاندا. پڕۆژەکانیان لە جیھاندا بڵاو بوونەتەوە و بریتین لە جوانکاریی سروشتی و دیزاینی شارستانیانە و دروستکردنی باڵەخانە و ڕێگای وشکانیی و ھێڵی ئاسنین و فڕۆکەخانە. بەڵێندەری سەرەکیی، کۆمپانیای (ماکێوڵ چەنگیز) ە کە کۆمپانیایەکی بنیاتنانی لە تورکیا دامەزراوە بە ھەماھەنگی لەگەڵ وەزارەتی شارەوانیی کاردەکات. فڕۆکەخانە لە نزیک فڕۆکەخانەی کۆندا دروستکراوە کە پێشتر بنکەکی سەربازیی بووە. بەفڕگە کورتە (٢٨٠٠) مەترییەکەی و باڵەخانەکانی تێرمیناڵە کاتییەکەی خواست و داواکاریکان نەک ھەر تەنھا بۆ تێرمیناڵێکی نوێ بەڵکو بۆ فڕۆکەخانەیەکی نوێ زیاد بوون. بەھۆی دیزانییەنکەیەوە، فڕۆکەخانەکە لەبەرواری (٢٦ی ئایاری ٢٠٠٥) کۆدی(ORER)ی لە (ڕێکخراوی نێودەوڵەتی فڕۆکەوانی شارستانیی - ICAO)ی وەرگرت.\nفڕۆکەخانەی نوێ یەکێک لە درێژترین فڕگەکانی لە ھەرێم و سەرانسەری جیھاندا ھەیە کە درێژییەکەی ٤٨٠٠ مەترە و پانییەکەی ٩٠ مەترە. ئامادەکراوە بۆ کارپێکردنی کاتاگۆریی دوو (CAT II) کە سیستەمی بە ئامێر نێشتنەوە (I LS) ی بۆ دانراوە. بەھۆی گرفتی بەرزبوونەوەی پلە‌ی گەرمیی بۆ سەرووی ٤٣ ی سیلیزی کە دەکاتە(١٢٢ پلەی فەھرەنھایت) لە وەرزی ھاویندا، ئەم فڕگە نوێیە بە شێوەیەکی زۆر چاک لەگەڵ ھەڵومەرجی فڕۆکەخانەدا دەگونجێ لەگەڵ ئەوەی کە ھێشتا زۆرترین فڕۆکە لە کاتەکانی فێنک تری شەودا دێن و دەڕۆن.\nکلینیکی خزمەتگوزارە پزیشکییەکان، دەکەوێتە فرۆکەخانەی کۆن کە ماوەی ٢٤ کاتژـێر لە کارکردندایە بە چەندین جۆری خزمەتگوزاری پزیشکی وەکو کلینیکی ڕاوێژکاری، تەندروستی دەم و ددان، پشکنینی تاقیگەیی، فریاگوزاری سەرەتایی و بارە لە ناکاوەکان و ھەروەھا پێکوتان.\nلە بارە لەناکاو وکتوپڕەکان بەڕێوەبەرایەتی تەندروستی فرۆکەخانە لە ڕێگەی بنکەی تەندروستی پاڵپشت بە ئەمبولێنسەکان لە ئامادە باشی دایە. گواستنەوەی نەخۆش بە ئەمبولێنس لە خاڵی پشکنین بۆ شوێنی سەفەرکردن و بە پێچەوانەوە.\nتیمی تەندروستی ئۆفیسی ھاتن ھەڵدەستێت بە پێدانی پێکوتە دژی ھەندێک نەخۆشی گواستراوە بە تایبەتی بۆ گەشتیاری وڵاتانی توشبوو بە بەتا. تیمی تەندروستی لە ڕێگەی کامیرای گەرمپێو ھەڵدەستێت بە پێوانی پلەی گەرمی لەشی گەشتیاران بۆ زانینی ھەر زیاد بوونێکی پلەی گەرمی.\nبەشی چوون (سەفەرکردن)[دەستکاری]\nئۆفیسی چوون ھەڵدەستیت بە پێشکەشکردنی خزمەتگوزاری تەندروستی ٢٤ کاتژمێر لە کاتی ڕووداوی کتووپڕ وفریاگوزاری سەرەتایی لە ناوچەی سەفەرکردن. ڕێگەپێدانی (ڕاپۆرتی) پزیشکی پێویستە لەم بارانەدا:\nکاتێک باری تەندروستی گەشتیار لە گوماندا بێت بۆ توانای کەسەکە لە گەشت کردن بە فرۆکە وەکو کاتی دووگیانی، نەخۆشی تازە، نەشتەرگەری، پێکانەکان یاخود ناجێگیری باری تەندروستی لە ناکاو یان درێژخایەن.\nلە کاتی ھەبوونی پێداویستی پزیشکی وەکو ئۆکسجین، گوێزەرەوە، ئامێری پزیشکی.\nدەربارەی ھەر بارێک کە پێویستی بە ڕێگەپێدانی پزیشکی ھەیە زانیاری تەواو بخوێنەوە.\nنەخۆش لەوانەیە پێویستی بە ڕاپۆرتی پزیشکی ھەبێت لەلایەن پزیشکی پسپۆر کە تێیدا توانای گەشتکردنی نەخۆشەکە بە فرۆکە ڕوون کرابێتەوە یان ھەبوونی ھەر ئاستەنگێیک یان پێداویستی تایبەت بە باری نەخۆشەکە باسکرابێت.\nھۆبەی کاروباری یاسایی[دەستکاری]\nھەموو کارە یاسایییەکانی بەڕێوەبەرایەتی تەندروستی فرۆکەخانە دەکات لەگەڵ وەرگرتنی بەڵێن نامەی یاسایی لە خاوەن (کۆمپانیا) بارە خۆراکیانەی کەوا لە ڕێگای ھۆبەی پاراستنی تەندروستی ڕێگە پێدانیان بۆ دەکرێت پاش وەرگرتنی ڕێکارە ئیدارییەکان.\nتایبەتە بە سەرپەرشتی کردن و ئەنجام دانی ھەموو پشکنینە پزیشکییەکانی کارمەندانی فرۆکەوانی و بەشی تاوەری فرۆکەخانە لە کاتی وەرگرتن و دووبارە پشکنینی ساڵانەی کارمەندان.\nھۆبەی پاراستنی تەندروستی[دەستکاری]\nسەرپەریشتی کردنی ھەموو جۆرەکانی پێکوتەو چاودێری کردنی ھێنان و ھەناردەی ئەو خۆراکانەی کە بۆ بەکارھێنانی مرۆیی دەگونجێت.\nفڕۆکەخانەی نێودەوڵەتی ھەولێر بە ھاوکاری ١١ کۆمپانیای بارھەڵگر بۆ زیاتر لە ٢٣ شوێنی مەبەست خزمەتگوزاری پێشکەش دەکات. فڕۆکەی ھێڵی ئاسمانی نەمساویی گەشتەکانی خۆی بۆ ڤییەننا ھەفتانە لە دوو ڕۆژ زیاد کردووە بۆ پێنج ڕۆژ لە حەفتەیەکدا لە زۆرترین مانگەکانی وەرزی ھاویندا. گەشتە ئاسمانییەکان لە ڕێگای ئەتڵەس جێت بۆ ئەستەمبۆڵ و (مێد ئێر) بۆ بەیروت تا ڕاددەیەک پرِ گەشتیارن. مانگانە زیاتر لە ٧٠٠ گەشتی ئاسمانیی (نیشتن و فڕین) لە فڕۆکەخانەی نێودەوڵەتی ھەولێر ئەنجام دەدرێ. ئەو شارانەی بەکاردێن بۆ گەشتی چوون ھاتن.\nAVE.com Viking Airline\nئاماری فڕۆکەخانەی نێودەوڵەتیی ھەولێر\nکۆی بار (بە تەن)\nفڕۆکەخانەی نێونەتەوەییی سلێمانی\nفڕۆکەخانەی نێودەوڵەتیی دھۆک\nماڵپەڕی فڕۆکە خانەی ھەولێری نێودەوڵەتی.\n^ "Erbil International Airport". Erbilairport.net. Archived from the original on ٢١ی شوباتی ٢٠١٤. Check date values in: |archivedate= (help)\nفڕۆکەخانە سەرۆکییەکانی عێراق\nدەروازەی پارێزگای ھەولێر\nوەرگیراو لە «https://ckb.wikipedia.org/w/index.php?title=فڕۆکەخانەی_نێونەتەوەییی_ھەولێر&oldid=939013»\nفڕۆکەخانەکانی ھەرێمی کوردستان\nدەروازەی پارێزگای ھەولێر/وتارە پەیوەندیدارەکان\nئەم پەڕەیە دواجار لە ١٠:٣٨ی ٣٠ی ئازاری ٢٠٢٢ نوێ کراوەتەوە.


روسیا هەوڵی گەڕاندنەوەی عێراق بۆ سەردەمی سەدام دەدات - تۆڕی میدیایی خەڵک\nوردە وردە ئەمریكا هەنگاو دەنێت بۆ كشانەوەی هێزەكانی لە عێراق و تادێت ئێران و لایەنگرەكانی و حكومەتی بەغداش فشار دەكەن بۆ پاڵنانی ئەمریكا بۆ چۆڵكردنی عێراق.\nروسیا خۆی داناوە بۆ جێگرتنەوەی رۆڵی 18 ساڵەی ئەمریكا لە عێراق كە لە دوای 2003وە باڵی بەسەردا كێشاوە و گەڕاندنەوەی ئەم وڵاتە بۆ سەردەمی سەدام حوسێن سەرۆكی پێشووتری عێراق.\nمۆسكۆ چاوی لە عێراقە كە هەژموونی خۆی تێدا زیاد بكات لە بواری وزەدا و ئامادەیی سیاسی زیاتری خۆی نیشان بدات لە رۆژهەڵاتی نێوەڕاستدا، تا گەورەترین نفوزی خۆی لە ژینگەیەك بچێنێت كە تێیدا گەندەڵی و پەرەسەندنی رەگەزی و تایەفی هەیە.\nروسیا خوازیارە هەڵبژاردنەكانی داهاتووی عێراق كە بڕیارە پایزی ئەمساڵ بكرێت، دەرگەیەكی نوێی بۆ بكاتەوە، تا بە كردار رۆڵی ئەمریكا لە ئایندەی بەغدا گەمارۆ بدات.\nلەگەڵ ئەوەشی دەزانێت كە ناتوانێت عێراق بگەڕێنێتەوە بۆ سەردەمی سەدام حوسێن، بەڵام هەوڵ دەدات لە ماوەی مشتومڕی مانەوە و نەمانەوەی ئەمریكا هەلێكی دەستبكەوێت بۆ ناشتنی داری نفوزی خۆی لە عێراق لەسەرخۆ.


ماڵپەری فیردەوس | چارەسەری چاو و سیحر چییە؟\nسەردێری پرسیار:چارەسەری چاو و سیحر چییە؟\nبەرواری دانان :2020-05-01 کۆدی پرسیار:1980\nپرسیار: چارەسەری چاو و سیحر چییە؟\nوەڵام: زانایان دەڵێن ئەگەر کەسێک چاوی لێ درابێت دوو ئەگەری:\nیەکەم: یان دەزانێت کێ چاوی لێداوە، لەم حالەتە داوا لە چاو پیسەکە دەکریت دەست نوێژ بگرێت بە ئاو یان خۆی بشوات، پاشان ئەو کەسەی تووشی چاو بووە خۆی بەو ئاوە بشوات.\nدووەم: یان نازانێت کێ چاوی لێداوە، لەم حالەتە چارەسەر دەکرێت بە ڕوقیە و دوعا و حیجامە و خێرکردن.\nڕوقیەی شەرعیش ئەمانە دەخوێنیت:\n-خوێندنەوە سورەتی بەقەرە.\n-خوێندنەوەی ئایەت کورسی و فاتحە و معوذات بەیانیان و ئێواران.\n-خوێندنەوەی ئایەت کورسی و فاتحە و معوذات لەسەر ئاو، پاشان بخۆیتەوە.\n-خوێندنەوەی ئایەت کورسی و فاتحە و معوذات لەسەر ڕوونی زەیتون، پاشان لاشەت مەسح بکە بەو ڕوونە.\n-خوێندنەوەی ئایەت کورسی و فاتحە و معوذات لەسەر هەنگوین، پاشان بخۆیت.\n-خواردنی حەوت دەنکە خورما بەیانیان.


٢٥٨کەس لە “دەروێشانی‌گۆنابادی” بە قورسی سزا دران – زاگرۆس پۆست\nماڵەوە / کوردستان / ٢٥٨کەس لە “دەروێشانی‌گۆنابادی” بە قورسی سزا دران\n٢٥٨کەس لە “دەروێشانی‌گۆنابادی” بە قورسی سزا دران\nچوار شه‌ممه 18 ته‌مموز 2018\tکوردستان, کۆمەڵایەتی, مافی مرۆڤ, هەواڵ 64 جار خوێنراوه‌ته‌وه\nدوای لە سێدارەدانی ” محەمە‌د سەلاس” بۆ ٢٥٨ کەسی دیکە لە “دەروێشانی‌گۆنابادی” سزای قورس دەرچوو.\nهاوکات لەگەڵ بڵاوبوونەوەی ڕاپۆرتێک لەسەر سەپاندنی ٦٩ ساڵ زیندان بۆ ١٠کەس لە دەروێشانی گۆنابادی، دادستانی تاران، بە بێ ئاماژە کردن بە وردەکارییەکان، باسی لە دەرچوونی حوکم بەسەر ٢٥٨ کەس لە دەروێشەکانی گۆنابادی کرد.\nهەواڵدەری”ئیرنا”، بڵاویکردووەتەوەکە،”عەباس جەعفەری‌دەوڵەت‌ئابادی”، ڕۆژی سێ‌شەممە، ڕێکەوتی ٢٦ی پووشپەڕ، باسی لە دەرچوونی حوکم بۆ ٢٥٨ کەس لە دەروێشەکانی بەناو “ئاژاوەگێڕ” لە مانگی ڕەشەممەی ساڵی ڕابردوودا کرد.\nجێگای ئاماژەیە،ماڵپەڕی “مەجزووبانی‌نوور” بڵاویکردووەتەوە کە، سەرەڕای‌ئەم‌حوکمانە،دەکەسی‌دیکەش‌لە دەروێشانی دەستبەسەرکراو لە بەندیخانەی تاران، بە ٦٩ ساڵ زیندان و ٤٤٤قامچی و ١٤ساڵ شاربەدەربوون حوکم دراون.\nپیشتر، ” فائێزە عەبدی‌پوور”، یەکێک لە چالاکانی دەروێشە گۆنابادییەکان، باسی لەوە کردبوو کە، بۆ ٢٣ کەسیان ، سەرجەم سزای ١١٩ ساڵ زیندانی تەعزیری و شاربەدەری و لێدانی قامچی بڕاوەتەوە.\nشایانی باسە ماوەیەک پێش ئێستا، ” محەمەد سەلاس”، یەکێک لە دەروێشە دەستبەسەر کراوەکان، لە ڕێکەوتی ٢٨ی پووشپەڕ، لە سێدارە درا.


سەرۆکی هەرێم کۆمەڵگای نێودەوڵەتی دەکاتە دادوەر!\nسەرۆکی هەرێم کۆمەڵگای نێودەوڵەتی دەکاتە دادوەر!\nهەرێمی کوردستان، کە لە سای بڕیاری ٦٨٨ی نەتەوە یەکگرتووەکاندا بووە دیفاکتۆیەکی سیاسی، وێڕای بەرژەوەندیی سیاسی و ئابووریی هاوپەیمانان لە ناوچەکە، بەشێکی زۆریشی پەیوەندیی بە ویست و ئیرادەی کوردستانیانەوە هەبوو بۆ بەرگری و مانەوە و پاراستنی دەسکەوتەکانی ڕاپەڕین.\nهاوشێوەی ئەوە، دوای ڕووخاندنی بەعس، ئەو دەستوورەی کە بە چاودێری ئەمریکا و هاوپەیمانەکانی و نەتەوە یەکگرتووەکان، لەسەر بنەمای سییانەی (سازان، هاوبەشی و هاوسەنگی) عێراقی وەک دەوڵەتێکی فیدڕاڵی و کوردستانی وەک هەرێمێکی یاسایی و دەستووری چەسپاند، بەشێکی زۆری پەیوەندیی بە ویستی ئاشتیخوازانە و ئامادەیی دڵخوازانەی کوردەوە هەبوو، بۆ پێچانەوەی لاپەڕە ڕەشەکانی ڕابردوو و کردنەوەی ئاسۆیەکی نوێ لەبەردەم بەیەکەوەژیانی ئاشتی و دیموکراتیانەی نێوان پێکهاتەکانی عێراق. عێراقێک کە لە فۆڕمێکی دیکەی نوێدا دابڕێژرێتەوە. فۆڕمێک چیتر هەلی ستەمکاری و دیکتاتۆریەت بۆ هیچ هێز و پێکهاتەیەک نەڕەخسێت.\nبۆیە هەر هەنگاوێک بۆ ئەوەی جارێکی دیکە کورد و هەرێمی کوردستان بگەڕێندرێتەوە پێش ساڵی نەوەد، هەوڵێکی مایەپووچە و لە خەونێکی نەزۆک زیاتر، هیچی دیکە نییە.\nلەم گۆشەنیگایەوە، کاتێک سەرۆک نێچیرڤان بارزانی لە پرێس کۆنفڕانسەکەیدا نەتەوە یەکگرتووەکان دەکاتەوە دادوەر و ناوبژیوان، بۆ چارەسەرکردنی بنەبڕ و یاسایی و دەستوورییانەی کێشەکانی نێوان هەرێمی کوردستان و عێراق. دووبارە کۆمەڵگای نێودەوڵەتی دەخاتەوە بەردەم بەرپرسیارێتیی و خاوەندارێتیکردن لەو بەڵێنەیان، کە گوایە بڕیار بوو، عێراقی دوای بەعس، عێراقی ئاشتی و ئازادی و دیموکراسیەت بێت.\nڕاستییەکەی، تێپەڕاندنی ئەو یاسایە بە لۆژیکی هێزی (زۆرینەی پەرلەمانی!)، جگە لە مەترسییەکەی بۆسەر کورد، هاوکات هەڕەشەیشە بۆسەر ئاشتی، ئارامی، ئاسایش و سەقامگیریی عێراق خۆی. ئەمەش بە ڕۆڵی خۆی مەترسییە بۆسەر پڕۆژەی ئەمریکا و هاوپەیمانەکانی، کە بۆ ئاییندەی عێراق دایانڕشتووە. قورسایی ئەم هەڕەشە و مەترسیانەش، بە شێوەیەکی ناڕاستەوخۆ و لە میانی بەلاغەتی زمان و لەناو دێڕی قسەکانی سەرۆکی هەرێمدا، وەبیر عێراق و کۆمەڵگای نێودەوڵەتی هێنرایەوە.\nبەهەرحاڵ، ئەگەرچی ئەم هەنگاوەی دەسەڵاتدارانی عێراق بۆ سزادانی کوردستانیان، کاریگەریی نەرێنی بەسەر دۆخی کۆمەڵگای کوردستانییەوە هەبوو، بەڵام بە دیوەکەی تردا وانە و پەندێکی گرنگی بیر هێناینەوە، بەوەی کۆدەنگی و یەکگرتوویی کورد، دەتوانێ هاوکێشەکان بە ئاقارێکی دیکەی تەندروستدا ببات.\nبە واتایەکی تر، ئەگەرچی یاساکە بە عەقڵیەتێک تێپەڕێندرا، کە خەون بە بەکەڵەگاییکردنی عێراق و پەراوێزخستنی هەرێمی کوردستان دەبینێت و سڵ لە قۆستنەوەی هیچ دەرفەتێک ناکاتەوە بۆ سزادانی کوردستانیان و گەڕانەوە بۆ ناوەندێتی بڕیار، بەڵام ئەو یەکدەنگییەی نوێنەرانی کورد لە بەغدا و کاردانەوەی نیشتمانیانەیان لە بەرامبەر ئەم لۆژیکی سزادانەی کورددا، کە سەرۆکی هەرێمی کوردستان ڕاشکاوانە سوپاس و ستایشی کردن، موژدەبەخشە، بەتایبەتی ئەگەر بکرێتە سەرەتایەکی نوێ بۆ پتەوکردنەوەی ڕایەڵەکانی پەیوەندیی دروستی سیاسی لەناو هێزەکانی کوردستان و وازهێنان لە گوتاری تەخوین و بە شەیتانکردنی ئەوانی تری جیاواز لە دونیابینیی سیاسی.\nگەڕانەوە بۆ ئەم یەکدەنگی و یەک هەڵوێستییە کوردستانییە لە بەرامبەر عێراقدا، دەبێتە کارتێکی فشاریش بۆ ئەوەی ئێستێک بەو عەقڵیەتە پاوانخوازەی عێراق بکات، تا لەو ڕاستییە تێ بگات، کە گەڕاندنەوەی دەوڵەت بۆ سەردەمی تاریکیی و دیکتاتۆریەت، پاروێکی هەروا ئاسان نییە و لەبری ئەوەی ئاشتیی کۆمەڵایەتی و سەقامگیریی سیاسیی ئەو دەوڵەتە بخاتە مەترسی، پێویستە عەقڵیەت و فۆڕمی بیرکردنەوە و جۆری مامەڵەکردنی خۆی بگۆڕێت.\nئەو دیوارەی دەبێ بڕوخێندرێت!\nمیدیای کوردی لە پەراوێزی بەرپرسیارێتیی و پیشەیبووندا!\nچەکی کورد بۆ هاتنەوە ناو مێژوو!\nسەماکردن لەپێناو ئازادیدا!\nشۆڕش و ڕۆڵی پاسیڤانەی ڕووناكبیران! (شۆڕشی مەشرووتەی ئێران وەك نموونە)\nجیهانی ژمارەیی لە نێوان یۆتۆپیا و دیستۆپیادا!


KDPNL.com - سه‌رۆکی هه‌رێمی کوردستان: تا ئێستاش شه‌قامی عه‌ره‌بی تێگه‌یشتنێکی روونی بۆ کێشه‌ی کورد نییه\nمسعود بارزانی سەرۆكی هەرێمی كوردستان لە میانی دیدارێكی لەگەڵ كەناڵ dubai tvیدا دەڵێت: ویستی كورد بۆ سەربەخۆیی بەخەون نازانم، ئەمەش دەقی دیمانەكەی بەڕێز بارزانییە لەگەڵ كەناڵی ناوبراو:\ndubai tv: زۆر سوپاس بەڕێز بارزانی، ویستم بارودۆخی كوردستان بەوە وەسف بكەم كە لەهەر ڕەگەزپەرستییەكی عەرەبی دوورە، ئایا لە وەسفەكەمدا سەركەوتم؟\nمسعود بارزانی: ئەمە وەسفێكی وردە بۆ بارودۆخی كوردە، بەڵام من پێشكەوتنێكی زۆر دەبینم لە هەمانكاتدا كەموكوڕییەكی زۆر لە شەقامی عەرەبییەوە لەبارەی كوردەوە هەیە بەڵێ ڕۆشنبیرو حزبی سیاسیی زۆر هەن لە پرسی كورد گەیشتوون وئێمەش دەمانەوێ ئەو پەیوەندییە زیاتر فراوان بكەین و پرسی كورد بگەیەنینە شەقامی عەرەبی،كورد خاوەنی خاكە، كورد گەلێكی دێرینە، بەڵكو لەكۆنترین گەلانی ناوچەكەیە بۆیە پێویستە لەڕاستیی بارودۆخەكەیان تێبگەیەنین، دەبێ ئەوە بزانن ئەوان كۆچبەر نیە میوان نییە لەسەر ئەو خاكە بەڵكو خاوەنی خاكە وكورد خۆی یەكێتیی ئارەزوومەندانەی لەگەڵ برایانی عەرەبی لەعێراق هەڵبژارد وهیچ كەسێك ناچاری نەكردن، ئەوەیە ئەو ڕاستییەی پێویستە برایانی عەرەب تێی بگەن.\ndubai tv: جەنابی سەرۆك، ئەمڕۆ ململانێیەكی نێودەوڵەتی هەیە ناوچەكە بۆ دوو (هیلال) دابەشدەكات، لەبەرچی ئێوە كوردتان خستە نێو ئەم ململانێیەوە؟\nمسعود بارزانی: كێ گوتی ئێمە كوردمان لەو ململانێیە هەڵقورتاند؟ بەپێچەوانەوە ئێمە هەوڵی ئەوە دەدەین تێكەڵی هیچ ململانێیەكی نێودەوڵەتی وئیقلیمی نەبین، ئێمە دەمانەوێ هاوسەنگی بپارێزین بەبێ ئەوەی داخیلی هیچ شەڕ وململانێیەك ببین.\ndubai tv: گوتت ئەمڕۆ بارودۆخی كورد جیاوازە، پێیتانوانییە ئەمە سوودی بۆ ئەوە هەبێت كورد بیكەنە دەرفەتێك بۆ قۆناغی دیكەی ژیانیان؟\nمسعود بارزانی: كورد ئێستا لەحاڵەتێكی دوورە لەشەڕ وكوشتاری ناوخۆ وئەمەش دەستكەوتێكی گەورەیە ومتمانەیەكی زۆرمان بەیەكتر هەیە و بڕواشمان بەخۆمان هەیە بەوەی كە ڕۆژێك لەڕۆژان ببینە دەوڵەتێكی سەربەخۆ، ئەمە مافێكی ڕەوایە بەڵام ئەو ویستە پێویستە بە شێوازی ئاشتیانە و بەگفتوگۆ لەگەڵ گەلانی دراوسێ بێتەدی.\ndubai tv: زۆرجار توركیا وا سەیر دەكرێت كە دوژمنی سەرسەختی كوردە بەڵام ئەمڕۆ توركیا پێشوازی سەرۆكی دەوڵەت لەبارزانی دەكات، ئەمەش پرسیارێك دەخاتە ئاراوە ئایا كورد شێوازی مامەڵەی خۆی گۆڕی یان تورك؟\nمسعود بارزانی: بەر لەچەند ساڵێك پەیوەندی لەگەڵ توركیا باش نەبوو، بەڵكو ناكۆكیمان هەبوو ئەمە ڕاستە، توركیا داننانی بەهەرێمی كوردستان وبەمافی كورد لەژیان وئازادی ڕەتدەكردەوە، بەڵام ئێستا گۆڕانكاریی باش لەسیاسەتی توركیا بەدیدەكرێت. ساڵی ڕابردوو بەڕێز ئۆردوگان سەردانی كوردستانی كرد و لەهەولێر وتەیەكی پێشكەش كرد تیایدا دووپاتیكردەوە ئەو ڕۆژە نەما كە گەلی كورد تیایدا ئینكار بكرێت، ئەمەش لەخۆیدا دەستكەوتێكی گەورەیە، جگە لەوەش ئێستا پەیوەندیی ئابووریی نێوان ئێمە و توركیا زۆرباشە توركیا سوودی لێمان وەرگرت ئێمەش هەروەها و بەهەموو شێوەیەكەوە هەوڵی چارەسەركردنی پرسی كورد لە توركیا بەشێوەیەكی ئاشتییانە دەدەین و هەنگاوی باشمان لەم پێناوەدا ناوە.\ndubai tv: زۆر كەس وای لێكدەداتەوە نزیكبوونەوەی توركیا لەهەرێمی كوردستان لەبەر ئەوەیە كە ئەمڕۆ مالیكی دوژمنی یەكەمی توركیایە بۆیە ئەم وڵاتە سیاسەتی خۆی بەرامبەر كوردستان گۆڕی؟\nمسعود بارزانی: نەخێر ئەمە ڕاست نییە، پەیوەندیی نێوان كوردستان و توركیا ئەوە دوو ساڵە باشە تەنانەت بەر لەوەی ئەو قەیرانەی عێراق ڕووبدات.\ndubai tv: ئایا مسعود بارزانی متمانەی بەسیاسەتی ئەمڕۆی توركیا هەیە لەناوچەكەدا؟\nمسعود بارزانی: ئەوەی لەسیاسەتی ئەمڕۆی بەڕێز ئۆردوگان و حكوومەتی توركیا بەدیم كرد و بینیم ئەوەیە ئەو حكوومەتە و بەڕێز ئۆردوگان ڕێزیان لە قسەی خۆیان گرتووە وئێمەش لەبەرزترین ئاست بۆ باشتركردنی پەیوەندی و چارەسەركردنی پرسی كورد هاوكارییان دەكەین.\ndubai tv: مەترسی لە فراوانبوونی توركیا هەیە بەوەی دەیەوێ ڕۆڵێكی سەركردانە لە سەر ئاستی هەرێمیدا بگێڕێت كە ڕەنگە بۆ زیاتر پەرە بستێنێت ئایا ئێوە مەترسیتان لەمبارەیەوە نییە؟\nمسعود بارزانی: توركیا دەوڵەتێكی گەورەی ناوچەكەیە و لەوانەیە ویست و بەرژەوەندیی خۆی هەبێت، بەڵام مومكین نییە ئەم ویست و بەرژەوەندییانەی لەسەر حیسابی گەلانی دیكەی ناوچەكە جێبەجێ بكات.\ndubai tv: ئایا ئێوە ئەمڕۆ تەحەممولی دوژمندارێتیكردنی ئێران دەكەن؟\nمسعود بارزانی: ئێمە دۆستی ئێرانین و ناكرێ بكەوینە نێو ململانێ وناكۆكی لەگەڵ ئێران، بۆ دوژمندارییان لەگەڵدا بكەین؟\ndubai tv: لەبەرئەوەی مالیكی وەكو هاوپەیمانی ئێران سەیردەكرێت؟\nمسعود بارزانی: ئێمەش هاوپەیمانی ئێرانین ودۆستی ئێرانین، مالیكی ببێتە دۆستی ئێران ڕێگەی دۆستایەتیی ئێران و هەبوونی پەیوەندیی باشمان لێ نابڕێت.\ndubai tv: بەڵام جەنابی سەرۆك كاتێك ئێوە لەئەنقەرە بوون ئەو لە تاران بوو،كەواتە ئایا ئەمە دابەشكردنێكی هەرێمییە بۆ ناكۆكیی نێوان هەردوولا؟\nمسعود بارزانی: بۆ زانیاریت من بەر لە بەڕێز مالیكی واتا پێشی 4-5 مانگ لەتاران بووم.\ndubai tv: چ لەو سەردانە تێدەگەین؟\nمسعود بارزانی: ویست وخواستیان بۆ بەهێزكردنی پەیوەندیی دووقۆڵیی نێوان هەردوولا، ویست و خواستیان بۆ هاوكاریكردنمان و من گوێبیستی ڕا و بۆچوونی باش و ئیجابی بووم لەوان.\ndubai tv: كەواتە ئەوان لەسەر هەندێك شت موتەحەفیز بوون؟\nمسعود بارزانی: ئەوان تێبینییان لەبارەی هەندێ هێزی سیاسییان لەعێراقەوە هەبوو، بەڵام گوێم لەهیچ دەستێوەردانێك نەبوو لەوانەوە لەمبارەیەوە.\ndubai tv: ئایا موقتەدا سەدر ئەمڕۆ خاڵی جیاوازییە لەنێوانتان؟\nمسعود بارزانی: نەخێر، ئێمە پەیوەندیی دیپلۆماسیی ڕاستەوخۆمان لەگەڵ ئێران هەیە،سەید موقتەدا سەدر سەركردەیەكی عێراقییە و سەر بە خانەوادەیەكی تێكۆشەری خەباتگێڕی قوربانیدەرە و نوێنەرایەتیی لایەنێكی گەورەی سیاسی دەكات.\ndubai tv: بەڵام ئەو و مالیكی بەوە تاوانبار كراون كە نوێنەرایەتیی سیاسەتی ئێران دەكەن، بەبۆچوونی ئێوە كێ لەوان بەپلەیەكی زیاتر نوێنەرایەتیی سیاسەتی ئێران دەكات؟\nمسعود بارزانی: ئێران سیاسەتی خۆی هەیە و خۆی جێبەجێی دەكات نە مالیكی ونە سەدر.\ndubai tv: تۆ گوتت ئێران و توركیا هەردووكیان دۆستمانن، بەڵام هەردوو وڵاتیش ناكۆكییان لەنێواندا هەیە، كێ زیاتر لەئێوە نزیكە؟\nمسعود بارزانی: ڕاستدەكەی، ئەگەر هەر ناكۆكییەكی توركی – ئێرانی هەبێت ئێمە نابینە تەڕەف لێی وئێمە لەیەك ئاستدا وەستاوین، هەردووكیان دوو وڵاتی دراوسێی عێراقن و سنووری هاوبەشمان لەگەڵیاندا هەیە و پێویستیمان بە هەبوونی پەیوەندییەكی سروشتییە لەگەڵ هەردوولا وهەر دەوڵەتێك بیەوێ ئێمە ئێمە بخاتە نێو ئەو ناكۆكییە لێی دوور دەكەوینەوە مومكین نییە ڕێگە بدەین بمانكەنە لایەنێك لەشەڕ وململانێی نێوانیا.\ndubai tv: بەڵام ئایا ئەو ناكۆكییەی ئێستا تەنها ناكۆكیی عێراقیی عێراقییە بەبێ ئەوەی هیچ دەوڵەتێكی دراوسێ ڕۆڵی لە بزواندنیدا هەبێت؟\nمسعود بارزانی: بەڵێ بێگومان تەدەخولی هەرێمی هەن و ئەو تەدەخولانەش ناكۆكییانیان قووڵتر كرد.\ndubai tv: لەلایەن توركیا و ئێرانەوە؟\nمسعود بارزانی: لەوانەیە زیاتریش لە توركیا و ئێران.\ndubai tv: وەكو؟\nمسعود بارزانی: لەوانەیە وڵاتانی عەرەبیش دەست لەكاروباری عێراق وەربدەن ئەم دەستێوەردانە تەنها لە توركیا و ئێران كورت نابێتەوە.\ndubai tv: ئێوە لەئەمەریكا بوون و لەوێ بارزانی وەكو سەرۆكی دەوڵەت پێشوازیی لێكرا؟ بە چ ئەنجامێك لەو سەردانە گەڕایتەوە؟\nمسعود بارزانی: ئێمە گوێبیستی بۆچوونی سەركردایەتیی ئەمەریكا بووین بەتایبەتی دوای كشانەوەی ئەمەریكا لە عێراق وهەڵوێستی ئەمەریكا لە عێراق وهەرێمی كوردستان، ئەوەی من لەسەرۆكی ئەمەریكا و جێگرەكەی و بەرپرسانی دیكەی ئەمەریكا گوێبیستی بووم دووپاتكردنەوەی پاڵپشتیكردنی عێراقێكی دیموكراتی فیدراڵی یەكگرتووی فرەلایەن وپاڵپشتیی هەر پرسێكی دەستووری دەكەن عێراقییان بڕیاری لەسەر بدەن وپابەندبوونی خۆیان بە گەلی كورد وهەرێمی كوردستان دووپاتكردەوە، ئەوە بوو من ویستم گوێی لێ ڕابگرم.\ndubai tv: بەڵام ئەوەی تێبینی دەكرێت، پاڵپشتیی ئەمەریكا بۆ كورد و هەرێمی كوردستان كەمتر بۆتەوە وەكو ئەوەی ئەمەریكا بە عێراقییان بڵێت من لەئێوە بەرپرس نیم؟\nمسعود بارزانی: بێگومان دوای كشانەوەی ئەمەریكا دەستوەردان لەكاروباری ناوخۆیی عێراق وەكو جاران نەبوو، بەڵام ئەوەی لەسەرۆك وجێگرەكەی بیستم بەردەوامبوون بوو بەپاڵپشتیكردنی عێراقێكی دیموكراتی فیدراڵی یەكگرتوو بوو جگە لەپابەندبوونیان بەهەرێمی كوردستان وگەلی كورد.\ndubai tv: بەڵام هەموو كەسێك لەسەر پرسی فیدراڵیزم ڕازی نییە؟\nمسعود بارزانی: ئەو خاڵە بنەمای ئەو تەوافوقەیە كە دەستووری لەسەر داڕێژرا.\ndubai tv: بەڵام زۆر لە تەوافوقەكان پێشیلكران؟\nمسعود بارزانی: وایە بەڵام خودی دەستوور دەڵێت پابەندبوون بەدەستوور زەمانەتی مانەوەی عێراقە بەیەكپارچەیی، كەواتە پابەندبوون بەدەستوور شتێكی زەوورە و فیدراڵیزمیش لەدەستووردا هاتووە و دەبێ پابەندبوونی پێیەوە هەبێت.\ndubai tv: جەنابی سەرۆك هاوپەیمانیتان لەگەڵ شیعە دوای ڕووخانی ڕژێم زۆر بەهێز بوو هەموو دەسەڵات وداهاتەكانتان بەیەكەوە دابەشكرد وزوڵمتان لەسوننە كرد بەڵام ئەمڕۆ هەموو شتێك گۆڕدرا؟\nمسعود بارزانی: هاوپەیمانیی ئێمە لەگەڵ شیعە كۆنە هی ئێستا نییە، دواتر لە ڕێككەوتنی هەولێر ئێمە لەسەر زۆر شت ڕێككەوتین، بەڵام بەداخەوە زۆر لەخاڵەكانی فەرامۆش كران و جێبەجێ نەكران، برایانی سووننە دوای ڕووخانی ڕژێم من پەیوەندیم پێیانەوە كرد و داوەتی هەولێرم كردن ودوو كۆنگرەمان تیادا گرێدا ودیدی خۆم و لایەنی كوردیم بۆیان ڕوونكردەوە و داوام لێیان كرد بەشداریی پرۆسەی سیاسی بكەن، بەڵام برایانی سوننە موتەحەفیز بوون و لە بارودۆخی عێراق نەگەیشتن و بەشدارییان لەپرۆسەی سیاسیدا نەكرد و بەشێكیان هەر لەسەر عەقڵییەتە كۆنەكە مابوو كە باوەڕی بە ئینكاركردنی كوردەوە هەبوو، بەڵام ئێستا من پەیوەندیم لەگەڵیاندا باشە بەتایبەتی دوای چەندین دیدارم لەگەڵیاندا. ئەوان لەڕاستی هەڵوێستی كورد تێگەیشتن، و لەو ماوەیەدا توانیمان پەیوەندیی خۆمان لەگەڵ زۆر لایەنی سوننە و شیعە باشتر وپتەوتر بكەین، بەڵام بەداخەوە تاوەكو ئێستاش كەسانێكی زۆر بەشێوەیەكی ناتەندروست بیر دەكەنەوە.\ndubai tv: گرفتەكە لە حوكمدایە؟\nمسعود بارزانی: گرفتەكە لە تاكڕەوی لە حوكمدایە.\ndubai tv: گرفتی كەسە، دەستوور، ڕێككەوتنی سیاسی یاخود گرفتێكە لەدەرەوەی عێراق؟\nمسعود بارزانی: ئەگەر پابەندی دەستوور ببان ئەو گرفتانەی ئێستا ڕوویان نەدەدا، گرفتەكان بەهۆی پابەند نەبوونە بەدەستوور،جێبەجێنەكردنی ڕێككەوتنەكان وهەوڵی تاكڕەوی كردنە لەحوكم.\ndubai tv: بەڵام موقتەدا سەدر كە خاوەنی 40 پەرلەمانتارە لە لیستی مالیكی كۆنترۆڵی مەسەلەكەی كردووە، ئایا دەتوانرێ كاندیدێكی دیكەی بۆ بدۆزرێتەوە؟\nمسعود بارزانی: ئێستا گفتوگۆی بەردەوام لەگەڵ لایەنە عێراقییەكان هەیە و گفتوگۆیەكی دوور و درێژ ئێمە و بەڕێز موقتەدای كۆكردەوە بەئامادەبوونی بەڕێز سەرۆك كۆمار و دواتریش ئەو ڕاوێژییانە فراوانتر دەبن تا گەیشتن بەچارەسەرێكی دەستووری.\ndubai tv: بۆ ڕووخاندنی مالیكی؟\nمسعود بارزانی: مەرج نییە بۆ ئەو ئەنجامە بێت.\ndubai tv: كەواتە هیوای گەیشتنتان بەئەنجامێك هەیە لەگەڵ مالیكی بەوەی دەستوور جێبەجێ بكات؟\nمسعود بارزانی: من هیچ گرفتێكی شەخسیم لەگەڵ مالیكیدا نییە و چارەسەریی ئەو كێشانەش بەجێبەجێكردنی دەستوور و ڕێككەوتننامەكان وهەبوونی پەیڕەوی ناوخۆیە بۆ ئەنجوومەنی وەزیران جا هەر كێ حوكم بكات گرفتمان نییە.\ndubai tv: بەڵام لە توركیا پێیان وایە دوای ئەدای خراپی سیاسیی مالیكی باشترین چارەسەر ڕووخاندنیەتی، ئێرانیش ئەوە بەڕەوا نابینێت؟\nمسعود بارزانی: من لەگەڵ جێبەجێكردنی ئەجەندایەكی عێراقیم لەوڵاتدا نە ئەجەندای ئێرانی و نەتوركیش،بەرژەوەندیی عێراق لەوەدایە لایەنە سیاسییەكانی عێراق خۆیان چارەسەریی بارودۆخەكە بكەن تەنانەت ئەگەر بەگۆڕینی خودی مالیكیش بێت، عێراق لە نووری مالیكی و لەهەموو كەسێك گرنگترە.\ndubai tv: ئایا سەدڕ ئەوەی خستەڕوو كە بەدیلێكی شیعە بۆ مالیكی هەبێت؟\nمسعود بارزانی: ئەو نەچووە نێو ئەم وردەكارییانە، بەڵام لەئەنجامدا ئەگەر ڕزگاركردنی عێراق بەگۆڕینی كەسێك بێت بەكەسێكی دیكە دەبێ پرۆسەكە بە شێوەیەكی زۆر ئاسان پەیڕەو بكرێت.\ndubai tv: ئایا ئیرادەیەكی عێراقیی تەواو لەمبارەیەوە هەیە؟\nمسعود بارزانی: گفتوگۆكانی ئێستا بۆ هێنانەدیی ئەو ئیرادەیەیە.\ndubai tv: تاریق هاشمی یەكێكە لەو كارتانەی هەرێمی كوردستان بەڕووی مالیكی بەرزیان دەكاتەوە، لەبەرچی مالیكی ئێستا ئەم دۆسێیەی كردەوە؟\nمسعود بارزانی: پرسیارەكە ئەوەیە بەڕاستی، دەكرا بە ڕاوێژكردن لەگەڵ هاوپەیمانانی ئەم پرسە چارەسەر بكرێت، و من ئەو پێشنیارەم خستەڕوو كە پێویستە هەرسێ سەرۆكایەتی دابنیشن و بڕیاری كۆتایی لەبارەی چارەسەریی پێویست بۆ ئەو مەسەلەیە بدەن وناكرێ بڕیارێكی وا ترسناك بەتاكڕەوی بدرێت.\ndubai tv: جەنابی سەرۆك لە ڕێگەی فێسبووكەوە یەكێك پرسیارێكی ئاراستەكردوون دەڵێت ئایا ئێوە قەناعەتتان بەوە هەیە كە هاشمی بێتاوان بێت؟\nمسعود بارزانی: من ئەوە دەڵێم ئەو پرسە بەسیاسیكراوە، چونكە هیچ بەڵگە و دۆسێیەك بۆ تاوانباركردنی نییە، من هۆكار بۆ پاراستنی هاشمی ناهێنمەوە لەوانەیە كەسانێك لە پاسەوانانی دەستی لەو شتانە هەبێت كە باسیان لێوە دەكرێت، بەڵام بەگشتی كەیسەكەی هاشمی بەسیاسیكراوە.\ndubai tv: بەڵام پاراستنی هاشمی وداڵدەدانی لەهەرێمی كوردستان ئەوەشیان چارەسەرییەكی سیاسی بوو؟\nمسعود بارزانی: بەڕێز تاریق هاشمی جێگری سەرۆك كۆمارە و تاوەكو ئێستا لەپۆستەكەی خۆیەتی و بەداوەتی هەرێمی كوردستانیش نەهاتۆتە لامان، ئەو لەگەڵ جێگرەكەی دیكەی سەرۆكی كۆمار بۆ كۆبوونەوەیەكی سەرۆكایەتیی هاتبووە كوردستان.\ndubai tv: هیچ هەماهەنگییەك بۆ مانەوەی لەكوردستاندا نەبوو؟\nمسعود بارزانی: نەخێر بەهیچ شێوەیەك نەبوو، ئەو كە گەیشتە سلێمانی پرسەكە وروژێنرا، ئەگەر تاوانبارە لەبەرچی ڕێگەیان پێیدا بەغدا بەجێبهێلێت؟ كەهاتە سلێمانیش لەبەرچی داوا لەمن دەكەن دەستبەسەری بكەم؟ ئەوە گرفتی من نییە بەڵكو گرفتێكە لەنێوان هەرسێ سەرۆكایەتی ودەبێ ئەوانیش چارەسەری بكەن.\ndubai tv: بەڵام ئێوەش بەشێكن لەم دەوڵەتە و بودجەتان لەسەر ئەوانە و لەیەك بازنەدان؟\nمسعود بارزانی: وایە ڕاستە بەڵام ئەم پرسە لە دەسەڵاتی هەرێمدا نییە بەڵكو لەدەستی قەزایە و كە پرسەكە بەسیاسیكراوە ئەوا دەبێ هەرسێ سەرۆكایەتی چارەسەری بكەن، بودجەش مافی خۆمانە، ئێمە هاوبەشی دەوڵەتین وڕۆڵمان لەپێكهێنانەوەی ئەم دەوڵەتە هەبوو، زۆربەی سەرچاوەكانی عێراقیش لەهەرێمی كوردستانەوەیە.\ndubai tv: بەڵام ئەمڕۆ مالیكی كەیسی هاشمیی ئاراستەی قەزا كرد، ئێوە متمانەتان بەدەسەڵاتی دادوەریی عێراقەوە نییە؟\nمسعود بارزانی: بەشەخسی، من هیچ متمانەیەكم بەو دەسەڵاتە دادوەرییەدا نییە.\ndubai tv: بەڵام هەر ئەو قەزایە بوو سەددام حوسێنی دادگایی كرد؟\nمسعود بارزانی: ئەو قەزایە نەبوو كە سەددام و بەعسی دادگاییكرد، هەموو دەزگا ودامەزراوەكانی ئەمڕۆی عێراق لەوەی 2-3 ساڵ لەمەوبەر هەبوو جیاوازە.\ndubai tv: ئەوەیە مەترسیتان بە فرۆشتنی فڕۆكەی F 16 لەلایەن ئەمەریكاوە بۆ عێراق زیاتر دەكات؟\nمسعود بارزانی: من لەدژی ئەوە نیم سوپای عێراقی باشترین چەكی هەبێت، من لەدژی ئەو كولتوورەم كە دەیانەوێ سوپای عێراقی لەسەر بونیاد بنێنەوە، پێویستە سوپا ببێتە سوپای وڵات ونیشتیمان و خۆی بۆ بەرگریكردن لە وڵات ئامادە بكات نەوەكو لێدانی عێراق.\ndubai tv: چی وایكرد بارودۆخی عێراق بگاتە ئەو ئاستەی مسعود بارزانی بڵێت من متمانەم بەهیچ دەزگایەكی ئەمڕۆی عێراق نییە بەتایبەتی سوپا و دەزگای قەزایی؟\nمسعود بارزانی: بۆ زانیاریی بینەرانی ئازیزی، كاتێك كۆبوونەوەیەكی سەربازی دەبێت ویەكێك لە ئامادەبووان باسی هەبوونی ناكۆكی لەپەیوەندیی نێوان هەرێم وبەغدا دەكات یەكێك لەبەرپرسان بڵێت باچاوەڕوانی فڕۆكەی F 16 ببین و دەركردنی كورد تەنانەت لەهەولێرەوە بۆمان ئاسان دەبێت، چۆن متمانە بەسەركردایەتییەك یان سوپایەك یان حكوومەتێك بكەم ئەو بیركردنەوەیەی تیادا هەبێت؟چۆن متمانە بەو كەسانە بكەم كە وادەزانن زمانی تۆپ و تانك و فڕۆكە كۆتایی نەهاتووە؟ ئەو زمانە كۆتایی پێهات، هەبوونی ناكۆكی وجیاوازی شتێكی ئاساییە بەڵام دەستوورێكمان هەیە پێویستە پەنای بۆ ببەین، نەوەكو فڕۆكەی F 16.\ndubai tv: چۆن وا گۆڕان؟\nمسعود بارزانی: پرسیارەكە لێرەدایە.\ndubai tv: وەڵامی ئێوە چییە؟\nمسعود بارزانی: وادیارە دەسەڵاتی ڕەها (مەفسەدەیەكی) ڕەهاش دروستدەكات.\ndubai tv: جەنابی سەرۆك ئێمە باسی بارودۆخی هەرێمیمان دەكرد وچووینە نێو باسی بارودۆخی نێوخۆیی عێراق، بەڵام ناتوانین لەباسكردنی بارودۆخی هەرێمی باس لەكاریگەرییەكانی بەسەر عێراقەوە نەكەین،پێتان وایە ئەوەی لەسووریا ڕوودەدات كاریگەریی بەسەر عێراقەوە هەیە؟\nمسعود بارزانی: بارودۆخی سووریا گرنگە بۆ ئێمە و كاریگەریی بەسەر بارودۆخی عێراق بەگشتی و هەرێمی كوردستان بەتایبەتی هەیە، وەك دەشزانن ملیۆنەها كورد لەسووریا دەژین و بەداخەوە تەنانەت تاوەكو ئەمڕۆش لەمافی هاووڵاتیبوونیش بێبەشن.\ndubai tv: بەڵام لەبەرایی قەیرانەكەدا ناسنامە بەژمارەیەكی باشی كورد لەسووریا درا؟\nمسعود بارزانی: بەژمارەیەكی زۆر كەم درا كە لەوانەیە 10 هەزار كەس دەبوون یان نا، ئەو ژمارەیە لە چاو ئەو ملیۆنەها كەسەی لە سووریا دەژین چییە؟ ئەگەر ئەوان ئەمە بەدەستكەوت دەزانن، بەڕاستی زۆر عەیبە گەڕاندنەوەی ناسنامە بۆ هاووڵاتیی خۆت بەدەستكەوت بزانی. گەلی سووریا خۆی بڕیار لە چارەنووسی خۆی دەدات كە كێ حوكمی بكات و بەچ شێوەیەك، بەڵام بۆ ئێمەش گرنگە كورد لەبارودۆخێكدا بژی كە لە ڕابردوو و لەئێستا باشتر بێت.\ndubai tv: بەڵام زۆر كەس ئەوە دەڵێن ئەوەی ئێستا بۆ كورد لەسووریا ڕێككەوتووە لە ڕابردوو باشترە و لەوەی ئۆپۆزیسیۆن دایناوە باشترە، ئایا ئێستا هیچ هەڵوێستێكی یەكگرتووی كوردی لەسووریا بۆ بەرەنگاربوونەوەی ڕژێم هەیە؟\nمسعود بارزانی: ئێمە ماوەیەك لەمەوبەر یارمەتیمان دان بۆ گرێدانی كۆنگرەیەك لە هەولێر و ئەوان گوتاری خۆیان یەكخست، بەڵام ناكرێ كورد بەدوای ڕژێم یان ئۆپۆزیسیۆن ڕا بكەن، پێویستە لەوە دڵنیا بن كە بارودۆخیان باشتر دەبێت و دان بەمافیان دەنرێت.\ndubai tv: ئەمە بوو هۆكاری كشانەوەیان لە ئەنجوومەنی كاتیی سووریا؟\nمسعود بارزانی: بێگومان وادیارە ئەوان لە مامەڵەكردنی لایەنی بەرامبەر و ئاستی تێگەیشتن ڕازی نەبوون، بەڵام لە ئەنجامدا خۆیان واتا كوردی سووریا بڕیار لەوە دەدەن بە چ شێوەیەك مامەڵە لەگەڵ ئەو بارودۆخە دەكەن.\ndubai tv: پارتی كرێكارانی كوردستان كە لەسنووری نێوان توركیا و سووریا و عێراقە، كارتی گوشارە جارێك لێرە و جارێك لەوێ و هەشە دەڵێن ڕژێمی سووریا وەكو كارتی گوشار لەدژی توركیا بەكاری دێنێت،بارودۆخی ئەوان چۆن دەخوێننەوە؟ ئایا ئەوان مەترسییان لەسەر ئێوە هەیە؟\nمسعود بارزانی: من لە هەموو ڕەفتارەكانیان ڕازی نیم و هەوڵدەدەین یارمەتییان بدەین بۆ ئەوەی هەڵەكانیان چارەسەر بكەن.\ndubai tv: لەكام لەڕەفتارەكانیان ڕازی نین؟\nمسعود بارزانی: بەر لە هەموو شتێك من لەوە ڕازی نیم پرسەكەیان بەچەك چارەسەر بكەن و دووپات لەسەر بەردەوامیی بەرەنگاربوونەوەی چەكداری بكەن، من جاران ناچار بووم بەچەك شەڕ بۆ بەرگریكردن لەدۆزی كورد بكەم لەبەرئەوەی بزاڤی ڕزگاریخوازی نەتەوەیی كورد هیچ چارەیەكی دیكەی نەبوو، هیچ داننانێك بەكورد نەبوو چ لەسەر ئاستی ناوخۆ یان لەسەر ئاستی نێودەوڵەتییەوە،هیچ گرنگییەك بەكورد نەدەدرا.\ndubai tv: بەڵام كوردی توركیاش ئێستا لەهەلومەرجێكی جیاواز دان؟\nمسعود بارزانی: بەڵێ ئێستا ئەوان نوێنەریان لەپەرلەمان هەیە، تاڕادەیەكیش دان بەمافیان نراوە. من ناڵێم ئەوەی لە توركیا كرا شتێكی زۆر گەورە بوو، بەڵام بۆ توركیا شتێكی زۆر گرنگ بوو، دەكرێ شتی دیكەی لەسەر بكرێ وەكو بنەمایەك وەربگیرێ، ئێمە جاران شەڕی پاراستنی ناسنامەی نەتەوەیی خۆمان دەكرد، بەشێوەیەكی ڕوونتر بەرگریمان لەبوونی خۆمان دەكرد، ئێستا بوونی ئێمە ڕاستییە و واقیعە لە هەموو بەشەكان، گرنگییەكی نێودەوڵەتی بە كورد هەیە و لەعێراقدا كورد هەرێمی خۆی هەیە كە هەرێمی كوردستانی عێراقە. بۆیە پێویستە پەنا بۆ شێوازی تازەی ئاشتییانە ببردرێت بەگفتوگۆ و بەكارهێنانی شێوازی ئاشتییانە نەوەكو بە بەكارهێنانی چەك و كوشتنی سەربازی تورك لێرە و لەوێ، من مەبەستم ئەوەبوو.\ndubai tv: لەنێوان ئێران وتوركیا وسووریادا، لەكام لەو بەشانە كورد لەبارودۆخێكی باشتردا دەژی؟\nمسعود بارزانی: هیچ داننانێكی ڕاستەقینە بە مافی گەلی كورد لە توركیا و سووریا و ئێراندا نییە.\ndubai tv: خەونی كورد بەگەیشتن بەمافی خۆیان دابەشدەكرێ؟\nمسعود بارزانی: ئێمە دەڵێین دەبێ گەلی كورد لەهەر بەشێكدا بەپێی تایبەتمەندییەكانی ئەو بەشەوە ویست و خواستەكانی بهێنێتەدی، بەڵام من ویستی كورد بۆ سەربەخۆیی بەخەون نازانم، بەڵكو واقیع وڕاستییەكە دەبێ ڕۆژێك لەڕۆژان بێتەدی، پرسی گەلی كورد یەك پرسە دابەش ناكرێت.\ndubai tv: ئێوە ئەمڕۆ بەداوەتی سەرۆكی وڵات لە ئیماراتی عەرەبین، ئەنجامی ئەو سەردانە چی بوو؟ ئایا سەردانێكی سیاسی بوو یان ئابووری؟\nمسعود بارزانی: سەردانێكی سیاسی و ئابووری و دۆستانەیە، ئێمە پەیوەندییەكی كۆنمان لەگەڵ یەكتردا هەیە سەرادانەكەش بۆ بەهێزكردنی پەیوەندیی نێوانمانە لەو بوارانەدا و لەسەر ئاستی شەخسیش، بەڵام بێگومان سەردانەكە لایەنێكی سیاسیشی تیادایە، چونكە بارودۆخی عێراق بۆ وڵاتانی كەنداو گرنگە، ئێمە هەوڵدەدەین دید و بۆچوونی خۆمانیان بۆ ڕوونبكەینەوە، باسی ڕاستیی بارودۆخی عێراق و بۆچوونەكەمان بۆ ئایندەی ئەم وڵاتە بخەینەڕوو.\ndubai tv: دیدی ئێوە بۆ ئێستای عێراق چییە؟\nمسعود بارزانی: پێویستە عێراق ببێتە عێراقێكی دیموكراتی و ئەو دەستوورە حوكمی بكات كە گەل دەنگی بۆ دا.\ndubai tv: كێ لەڕووی ئەو عێراقە دیموكراتیییە دەوەستێت كە دەبێ ئەو دەستوورە حوكمی بكات كە گەل دەنگی بۆ دا؟\nمسعود بارزانی: بەر لەوەی هەر دەوڵەتێك یان لایەنێكی دەرەكی تۆمەتبار بكەین، بێگومان چەند هێزێكی ناوخۆیی عێراقی هەن لەڕووی جێبەجێكردنی دەستوور دەوەستن، لەوە ئاسانتر نییە تۆمەت ئاراستەی دەوڵەتانی بیانی یان هێزی دەرەكی بكرێت، گرفتەكە لێرە نێوخۆییە.\ndubai tv: جەنابی سەرۆك لەگەڵ ئۆردوگان لەبارەی پرسی كوردی توركیا قسەتان هەبوو؟\nمسعود بارزانی: بێگومان، ئەوە یەكێكە لەو پرسە گرنگانەی هەمیشە بەیەكەوە باسیان لێوە دەكەین.\ndubai tv: ئەو چۆن دەڕوانێتە مەسەلەكە؟\nمسعود بارزانی: ئەو لەگەڵ چارەسەریی ئاشتیانەی گەلی كوردە، بۆیە من بەحەماسەت و بە گەشبینییەوە دەڕوانمە مەسەلەكە.\ndubai tv: ئایا داوای لێكردن وەكو سەركردەیەكی كورد لەسەر پەكەكە توندتر بن؟\nمسعود بارزانی: لەوانەیە ئەوان وا بزانن ئێمە دەتوانین توند بین و گوشاریان بخەینە سەر، بەڵام ئەمە چارەسەری نییە و چەكیش چارەسەری نییە و پێویستە هەردوولا بگەنە چارەسەرییەكی سیاسی.\ndubai tv: جەنابی سەرۆك زۆر كەس باس لە هەبوونی ناكۆكییەكی قووڵ لەنێوان ئێوە و بەڕێز تاڵەبانیدا دەكەن لەبارەی زۆر لەوپرسانەی هەن، لەبارەی توركیا، سووریا، مالیكی و حكوومەتی ناوەندی ئایا ئەمە ڕاستە؟\nمسعود بارزانی: لەوانەیە جار بەجار هەندێك جیاوازی هەبێت، بێگومان هەمیشە بۆچوونەكان سەد دەرسەد وەكو یەك نابن، بەڵام لەئەنجامدا دەتوانم بڵێم هیچ ناكۆكییەك لەنێوان من وفەخامەتی سەرۆك كۆماردا نییە.\ndubai tv: ڕوونتر، دەڵێن تاڵەبانی دەیەوێ كێشەكان لەگەڵ مالیكی چارەسەر بكرێت بەپێچەوانەی ئێوە،ئەو متمانەی بە توركیا نییە و زیاتر متمانەی بە ئێرانەوە هەیە، ئەو لەگەڵ مانەوەی ڕژێمی سووریایە ئێوە لەدژی مانەوەی ئەو ڕژێمەن؟\nمسعود بارزانی: هەڵوێست لەتوركیا و سووریا و ئێران هەمان هەڵوێستە، لەسووریا گەلی سووریا خۆی بڕیار لە مانەوە یان نەمانی ئەو ڕژێمە دەدات و كەس بۆی نییە بڕیار لەجیاتی بدات، ئەوەی لە فەخامەتی سەرۆك تاڵەبانی بیستم ئەو لەگەڵ هەبوونی پەیوەندیی باشە لەگەڵ توركیا و ئێران، لەگەڵ بەڕێز مالیكیش لەوانەیە ئەو دەیویست زیاتر ئارام بگرین، بەڵام ئارامگرتن دوای 6 ساڵ هیچ پاساوێكی نییە.\ndubai tv: دەتوانین بڵێین سەرۆك تاڵەبانی لەگەڵ شێوازی كۆنی ڕێككەوتنی كورد و شیعەیە بە دابەشكردنی سامان و داهات و دەسەڵات؟\nمسعود بارزانی: ئێمە پێشی 3-4 ڕۆژ كۆبوونەوەیەكی گرنگمان لەماڵی سەرۆك تاڵەبانی ئەنجامدا كە بەڕێزان سەید موقتەدا سەدر و ئەیاد عەللاوی و ئوسامە نوجەیفیی سەرۆكی پەرلەمان و بەڕێز جەلال تاڵەبانی و منیش ئامادەی بووین، ئەو لەگەڵ ئێمە لەیەك خەندەقدایە و لە ئێمە دوور نییە.\ndubai tv: من ناڵێم ئەو لەدژی ئێوەیە، بەڵام جیاوازیی بیرو ڕا و بەرژەوەندیش هەیە؟\nمسعود بارزانی: ئامادەبوونی لەو كۆبوونەوەیەدا بەڵگەی ئەوەیە كە ئێمە ڕێككەوتووین.\ndubai tv: نەرمبوونەوەتان، بەڵام بەشێوەیەكی كەمتر بەرامبەر بەمالیكی بەشێكە لە كاریگەرییەكانی ئەو كۆبوونەوەیە؟\nمسعود بارزانی: من قسەی زۆرم لەگەڵ كەناڵە ئاسمانییەكان و چەندین ڕۆژنامەی عەرەبیدا كردووە، نامەوێ هەمووجار هەمان قسە دووبارە بكەمەوە، من قسەی خۆمم كرد و نامەوێ دووبارەی بكەمەوە.\ndubai tv: ئایا هیچ شتێك لەسەر ئەرزی واقیعدا دەگۆڕێت؟ من بیستم ئەوە كۆبوونەوەی سەركردەكانی عێراقە، بەڵام مالیكی ئامادەی نەبوو؟\nمسعود بارزانی: بەڕاستی و بەڕاشكاوی، ئێمە بەهیچ شێوەیەك قبووڵی ئەو بارودۆخەی ئێستای عێراق ناكەین.\ndubai tv: بەڵام ئایا هەڵبژاردەی دیكەتان بۆ چارەسەری هەیە؟\nمسعود بارزانی: بەڵێ بێگومان چەندین هەڵبژاردەی دیكە هەن.\ndubai tv: هەڕەشەی سەربەخۆیی دەكەن؟\nمسعود بارزانی: نەخێر من هەڕەشەی سەربەخۆبوون ناكەم، من گوتم ئەگەر لایەنە عێراقییەكانی دیكە چارەسەری ئەم بارودۆخە و گەڕاندنەوەی دیموكراسییەت و پابەندبوون بەدەستوور نەكەن، ئەوكات ئێمە بۆ قسەی گەلی خۆمان دەگەڕێینەوە و ڕاستییەكانی دەخەینە بەردەم و ئەوكات خۆی بڕیار دەدات.\ndubai tv: جەنابی سەرۆك كاتێك ئێمە ڕامانگەیاند بەنیازین دیدارێكتان لەگەڵدا بكەین، یەكێك پرسیاری ئەوەی كرد كاتێك كورد سەربەخۆیی ڕادەگەیەنێت، ئایا ناكرێ لەمبارەیەوە پرس بەهەموو گەلی عێراق بكرێت واتا ڕێفڕاندۆمێكی گشتگیر بۆ هەموو عێراق بكرێت ؟مسعود بارزانی چۆن وەڵامی ئەم پرسیارە دەداتەوە؟\nمسعود بارزانی: ئەم پرسە جارێ نەخراوەتە ڕوو، بەڵام كاتێك خرایەڕوو، بێگومان ڕاوێژ لەگەڵ لایەنە عێراقییەكان دەكرێت.\ndubai tv: كەواتە تەنها قسەیەكە لەكاتی تەنگانەدا؟\nمسعود بارزانی: ئەگەر ناچاربووین بۆ گەلی خۆمان بگەڕێینەوە ئەوكات ئەو هەنگاوانە دەنێین كە گەلی كورد بڕیاری لەسەر دەدات.\ndubai tv: ئەمڕۆ ئێوە ناچارن یان لەناچاربوون نزیك بوونەتەوە ؟\nمسعود بارزانی: ئەگەر لەچارەسەریی بارودۆخی عێراق بێ ئومێد بووین، من هەمیشە گوتوومە و دەیڵێمەوە: مومكین نییە قبووڵی ئەوە بكەین لەعێراقێكدا بژین بەدیكتاتۆرییەت حوكم بكرێت.\ndubai tv: ڕاستە زۆركەس لە و مەسەلەیە دەترسی، بەڵام واش لێكدەدرێتەوە تەنها قسەیە و ئەو 4 دەوڵەتەی كوردی تیادایە مومكین نییە قبووڵی شتی وابكات ئایا شتەكە تەنها عاتیفەیە بەبێ ئەوەی لەسەر ئەرزی واقیعدا هیچ بەهایەكی هەبێت؟\nمسعود بارزانی: نەخێر عاتیفی نییە، جاران وایان بەفیدراڵیزمیش دەگوت، من نەمگوتووە گەلی كورد بەرەو بڕیاری سەربەخۆیی دەبەم، بەڵكو گوتوومە هەر بڕیارێك گەلی كورد بیدات پابەندی دەبین و تەحەموولیشی دەكەین، ناكرێ درۆ لەگەڵ خۆمان و گەلی خۆمان بكەین و بەعاتیفە بجوڵێینەوە، ئێمە قوربانیی زۆرماندا تاوەكو بارودۆخی ئێستای عێراق هاتەدی و كارمان بۆ دووبارە بونیادنانەوەی ئەم دەوڵەتە كرد، ئێمەش لەم وڵاتەدا هاوبەشین، بەڵام بەداخەوە دوای چەندین ساڵ وادەبینین بارودۆخی دەگۆڕدرێت و دەبێتە هاوشێوەی ڕابردوو، ئێمە قبووڵی ئەوە ناكەین دیكتاتۆرییەت بگەڕێتەوە و تەنها بەناو هاوبەشی حوكم بین، مومكین نییە قبووڵ بكەین كورد یان هیچ پێكهاتەیەكی دیكە پەراوێز بخرێت، گرفتەكە لێرە تەنها كورد نییە، بەڵكو گرفتی هەموو عێراقە، ئەگەر عێراق دیموكراتی فیدراڵی یەكگرتووی فرەلایەن بوو ئەوكات یەك دەبێت و بەیەكگرتوویی دەمێنێتەوە، ئێمە هەڕەشە لەیەكپارچەیی عێراق ناكەین، بەڵكو تەنها دیكتاتۆرییەت هەڕەشە لەیەكپارچەیی عێراق دەكات.\ndubai tv: بەڵێ بەڕێز بارزانی قسەكەت ڕاستە، بەڵام توركیا كە كوردێكی زۆر لەخاكیدا هەیە ئایا ڕێگە دەدات كوردستانی عێراق ببێتە دەوڵەت و ئەو مەسەلەیەش بۆ كوردانی خۆی بگەڕێتەوە و لای ئەوانیش هەمان گرفت دروستبێتەوە؟\nمسعود بارزانی: باجارێ پێشی ڕووداوەكان نەكەوین، بەڵام ئەگەر گەلی كورد بڕیاریدا سەربەخۆی بێت هەرچی دەبێت با ببێ.\ndubai tv: شەڕ بۆ نموونە؟\nمسعود بارزانی: هەرچی ببێ با ببێ. ئێمە جارێ بەدوای چارەسەریی دیكەدا دەگەڕێین، لەوانەش چارەسەریی بارودۆخ و پابەندبوون بەدەستوور و دیموكراسییەت بۆ عێراق، مەبەستیشمان لێرە بۆ هەموو عێراقە نەك تەنها هەرێمی كوردستان، بەڵام ئەگەر سەركردەكانی عێراقیی شكستیان لەوە داهێنا بارودۆخ چارەسەر بكەن و ئەوەیان نیشاندا كە هیچ پەیوەندییەكیان بە ئایندەی عێراقەوە نییە با ئەوكات گلەییمان لێ نەكەن، من ئەوەم مەبەستە.\ndubai tv: پەیامی مسعود بارزانی بۆ كوردی توركیا چییە؟\nمسعود بارزانی: هیوای خێر و خۆشییان بۆ دەخوازم و هیوادارم بەڕێگەی ئاشتییانە


لە پیرۆزکردنی دەق‌و کەس بۆ پیرۆزکردنی ژیان - ئاگاپرێس | Aga Press\nپیرۆزکردن شتێک نییە تایبەت بێت بە موسڵمانان یان کورد. پیرۆزکردنی دینیی‌و دنیایی لەنێو زۆربەی کۆمەڵگەکانی دنیا بوونی هەبووەو هەیە. پیرۆزکردنی دینی بەزۆر شێواز دەکرێت لەوانە بەخواییکردنی دەقێک یان کەسایەتییەک. وەک ئەوەی دەگوترێت ئەم کتێبە لەلای “خوا”وە هاتوە یان ئەم کەسە نێردراوی “خوا”یە، واتە پێغەمبەرە. پیرۆزکردن بە خستنەدەرەوەی دەقەکان یان کەسایەتییەکان لە هەڵەش دەکرێت، بۆنمونە مەعسومکردنی ئیمامەکان لەلایەن شیعەکانەوە. بەهەمانشێوە، کاتێک کرستیانەکان بە ئینجیل دەڵێن کتابی پیرۆز (کتاب المقدس)، یان ئەوەی بەهاییەکان بە کتێبەکەیان دەڵێن کتێبی هەرەپیرۆز (کتاب الاقدس)، یان موسڵمانان بە کتێبەکەیان یێژن قورئانی کەریم، ئەمانە هەمووی نمونەی پیرۆزکردنن.\nکوشتنی عەبدولخالق مەعروف دەرئەنجامی ڕاستەوخۆی پیرۆزکردنی دەقە قورئانییەکان‌و کەسایەتی ‘محەمەد’ بوو، وەک پێغەمبەری موسڵمانان. تاپۆکردنی کورسی سەرۆکایەتی هەرێم لەلایەن خەڵکانێک‌و ڕەوانەبینینی پۆستەکە بە هیچ کەسێکی دیکە لە کوردستان پەیوەندی ڕاستەوخۆی بە پیرۆزکردنی ‘مەسعود بارزانی’یەوە هەیە.\nپێغەمبەری موسڵمانان پیرۆزکراوە بۆیە بەردبارانکردنی ژنی “زیناکەر” کراوە بە سوننەت‌و بە ناقیسولعەقڵ دانانی ژنیش پاساوی جەسەدی‌و فسیۆلۆجی بۆ دەهێنرێتەوە؛\nکێشەکە لەپیرۆزکردنە نەک ڕەخنەگرتن لە پیرۆزکراوەکان. گرفتەکە لە نەبوونی یاسایەکە کە ئازادی بیروباوەڕ بپارێزێت نەک لە نەبوونی یاسایەک بۆ پارێزگاریکردن لە پیرۆزییەکان. دەبێت دەقەکان‌و کەسەکان وەک بیرۆکە یان سەرچاوەی بیرۆکە تەماشابکرێن. واچاکە بیرۆکەکان‌و ئەو “راستیی”ـانەی لەخۆیاندەگرن وەک هەر ڕاستییەکی دیکەی نێو کۆمەڵگە ڕێژەییانە ببینرێن.\nپرسیاری گرنگ ئەوەیە، ئەگەر دەق‌و کەسەکان پیرۆزنەکرێن داخۆ هیچ شتێک هەیە لە دنیای ئێمەدا کە پیرۆزبکرێت بۆ ئەوەی ببێتە بنەما بۆ ڕێزلێگرتن‌و پێکەوژیانی ئینسانەکان؟ من پێموایە ئەوەی دەبێت پیرۆزبکرێت ئەوە “ژیان”ـە. پیرۆزکردنی هەر شتێک بێجگە لە ژیان ئەگەری ئەوە دروستدەکات کە لەپێناو پیرۆزکراو پیرۆزکەر ڕەخنەگر بکوژێت.\nگرنگی پیرۆزکردنی ژیان لەوەدایە کە ژیان ڕاستییەکی کۆمەڵایەتییە نەک وەک زۆربەی “ڕاستییەکانی” نێو دەقەکان کە دروستکراوی کۆمەڵایەتین (socially constructed). کاتێک کە ژیان پیرۆز دەکرێت ئەوە ژیانی ئەو کەسانەش پیرۆزدەکرێت کە پیرۆزکراون بەڵام نەک بیرۆکەو دەق‌و بەرهەمەکانیان بەڵکو ژیان‌و گیانیان. ژیان یەکێکە لە بەها هاوبەشە هەرە سەرەکییەکانی نێوان ئینسانەکان، ئەوە ئەگەر نەڵێین ژیان ڕاستییەکی ڕەهای بێڕاکەبەرە.


لە سلێمانی کوڕێک بە پاسکیل ژن دەگوازێتەوە – تۆڕی میدیایی خەڵک\nلە سلێمانی کوڕێک بە پاسکیل ژن دەگوازێتەوە\n2019/09/09 - 8:36 PM\nئێوارەی ئەمڕۆ دوو شەممە لەشاری سلێمانی لەمەراسیمێكی هاوسەرگیری جیاوازدا زاوایەك بەپاسكیل بوك دەگوازێتەوە.\nسەروەر قەرەداغی، پارێزەری ژینگە و هاوسەرۆكی ڕێكخراوی سروشتی كوردستان بە(خەڵك)ی ڕاگەیاند، ئێوارەی ئەمڕۆ دوو شەممە لەمەراسیمێكی هاوسەرگیری جیاوازدا زاوایەك بەپاسكیل بوك لەبەردەم باخی گشتییەوە بۆ بەردەم سەرۆكایەتی شارەوانی سلێمانی دەگوازێتەوە.\nئاماژەی بەئەوەشدا، ئامانج لەسازدانی ئەم چالاكییە هاندانی تاكەكانی كۆمەڵگەیە، كە ژینگە بپارێزن و تەندروست بژین و وەرزش بكەنە كلتورێك.\nباسی لەئەوەشكرد، جیاواز لەوە دوو نەمام لەباخی گشتی دەنێژن و گوڵی سرووشتی بەسەر هاوڵاتیان و شۆفێراندا دابەشدەكرێت، هاوكات پشیلەیەكی بێ پەناگەی بێ سەرپەرشت لەڕێكخراوی PAK وەردەگیرێت.\nبە سپێنەی هێلکە و چەند بەرهەمێکی سروشتی دیکە سنگت بەرز بکەرەوە!


وا دیارە، سەرکردەی پارتەکانی باشووری (کوردستان)، لەبەر پێشبڕکێی قڕێژی پارتایەتیی و قۆرخکردنی کوورسی دەسەڵات، ئاگایان لە ڕەوشی نەتەوەیی گەلی کورد نییە، هەرگیز پەند لە مێژووی تاڵی، پێوەندیی نێوان لێپرسراوە دەسەڵاتدارەکانی دەوڵەتی داگیرکەری (عێراق) وەرناگرن. چونکە لە ساڵەکانی سی سەدەی پێشووەوە، هەرچی دەسەڵاتدارە یەک لە دوایەکەکانی عەرەبی (عێراق) هەیە، بە شێوەیە لە شێوەکان، هەوڵی بەعەرەبکردنی خاکی باشووری (کوردستان)یان داوە، بەڵام کورد مێش میوانی نەبووە!\n.1ناکۆکیی ئایینزایی نێوان سووننە و شیعەی (عێراق) بە تایبەتیی و نێوچەکە بە گشتیی، وەک مەنجەڵی سەر ئاگر قوڵپدەدا.\n2. هێزە چەکدارەکانی فاشیزمی ئیسلامیی سووننە بە ڕابەری (داعش)، کەشێکی وایان ئەفراندووە، عەرەبێکی زۆر لە نێوچەکانی نێوەڕاستی (عێراق) و هێندێ نێوچەی دیکەی نزیک سنووری باشووری (کوردستان)، شوێنەکانیان چۆڵکەن، لە شار و شارۆچکەکانی باشووری (کوردستان) جێگیربن. ئەوا نزیکەی (6) ساڵ دەبێ، لە زۆربەی ئەو نێوچانە نیشتەجێبوون و نیازیشیان نییە، بۆ شوێنەکانی خۆیان بگەڕێنەوە، چونکە سەرکردە زۆر دڵسۆزەکانی پارتەکان، ڕێوشوێنیان بۆ دابینکردوون، ژیانێکی باش بەسەردەبەن.\n.3شیعەکان زۆر بە باشیی، هەلی ناکۆکیی نێوان (پارتیی) و (یەکێتیی)یان قۆستووەتەوە، بە ئارەزووی خۆیان، خاکی نیشتمانەکەمان عەرەبڕیژدەکەن، بێ ئەوەی ئەم دوو هیزە گەورەیە، هیچ جۆرە بەڕەنگارییەکیانبکەن.\n.4دەوڵەتە داگیرکەرەکانی دیکەی (کوردستان) بە گشتیی و (ئێران) بە تایبەتی، لەگەڵ بەعەرەبکردنی خاکی (کوردستان) و لەنێوچوونی ئەم دەسەڵاتە لاوازە شەپڵەلێدراوە دان.\n*عەرەبە سووننەکان، شارەکانی نێوەڕاستی (عێراق) چۆڵدەکەن و لە کۆڵ شیعەکان دەبنەوە. لەبەرئەوە هەلێکی باشیان بۆ شیعەکان ڕەخساندووە، تا بە ئارەزووی خۆیان، نێوچەکانی سووننەنشینەکان داگیرکەن و شیعەی تێدا نیشتەجێبکەن.\nجا گەر ئەم بۆچوونە راست نییە، ئەدی عەرەبەکان بۆچی بۆ شوێنەکانی خۆیان ناگەڕێنەوە، خۆ مەترسی (داعەش) نەماوە؟! یا بۆ دەسەڵاتدارە شیعەکان نایەڵن، بۆ ئەو نێوچانەی ڕزگاریانکردووە، چەکدارەکانی (حەشد) و سوپای (عێراق)ی تیدا هەیە، ڕێی عەرەبە سووننەکان نادەن، بگەڕێنەوە؟!! یا بۆچی تا ئێستەش، کاربەدەستانی شیعە، موچەیان بۆ دەنێرن؟!!\nکەواتە ئەمە شاڵاوێکی دیکەی نوێی بەعەرەبکردنی نیشتمانەکەمانە، شیعەکان کارە چەپەڵەکەی بەعسییەکان تەواودەکەن. ئاخر پتر لە یەک میلیۆن عەرەب لە (کوردستان) دەژین، هەموو جۆرە مافێکی مرۆیی و یاساییان هەیە، بە ئارەزووی خۆیان دێن و دەچن، بە (کوردستان)دا بڵاوبوونەتەوە، کاری ڕامیاریی دەکەن و زۆربەشیان، هەمان تێڕوانینی شۆڤێنیان، بەرانبەر بە کورد هەیە، (کوردستان) بە بەشێ لە (عێراق) و ماڵی خۆیان دەزانن، هێندەی ئەوانیش باش دەژین، هێندە توێژ و چینە هەژارەکانی کورد، باش ناژین!\nلەبەرئەوە گەر هەر لە ئێستەوە، تا لە ئەوە زیاتر درەنگتر نەبووە، لێپرسراوان کارێکی بەکوڵودڵ نەکەن، وەک چۆن (سەددام) نێوەی خاکی باشووری (کوردستان)ی بەعەرەبکرد و عەرەبەکان تازە ناگەڕێنەوە، ماڵ و زەوی کوردیان داگیرکردووە و بە هەموو شێوەیەکیش، دژایەتیماندەکەن، ڕۆژبەڕۆژیش پتر، تەنگ بە کورد هەڵدەچنن، لە نێوچەکانی خۆیان دەریاندەکەن و کێڵگەکانیان دەسووتێنن! ئەوا لێپرسراوان هەر لە ئێستەوە دەبێ، ئەوە تێبگەن، عەرەبە شیعەکان، بەرنامەیەکی تایبەتی خراپتریان هەیە و وردەوردە جێبەجێیدەکەن، ئەو بەشە خاک و ئەو نێوچانەی ماویشن، چەن نێوچەیەکی تێکەڵاوی وەک نێوچەکانی (کەرکووک) و (موسڵ)ی لێدێ، تاوانەکەشی تەنیاوتەنیا هەر، لە ئەستۆی سەرکردایەتی پارتەکانی باشووری (کوردستان) دایە، جا با سەرانی (پارتیی) و (یەکێتیی)، هەر باسی درۆی (عێراقی نوێ) و (عێراقی هیوا) و (ئاشتیی) بکەن، هەر سەرقاڵی کێبڕکێی نێوان خۆیان بن و لەسەر پارێزگاری (کەرکووک) و سەرۆ کۆماریش ڕێک نەکەون!


سێزدەی خەزەڵوەر بە ڕیوایەتی شۆڕش و دژی شۆڕش\n2017-11-20 | ۱۳۹۶-۰۸-۲۹\nبە شێوەی ئاسایی هەموو ساڵێك مەڕاسمی فەرمایشی ١٣ ی ئابان بەیانی رۆژی شەممە هاوكات لە تاران و باقی شارەكانی دیكەی ئێران بەڕێوەچوو. ئەم مەڕاسمە لە تاران دانانی موشەكێكی دوور هاوێژی لە بەردەم بینای سەفارەتی پێشوی ئەمریكای لەگەڵدا بوو. لە تاران هەروەها تابوتێك لەژێر ناوی " وتووێژ لەگەڵ ئەمریكا" بەسەر شانی ژمارەیەك قوتابیەوە بوو. ڕاگەیەنەرە نێوخۆیی و ڕادیۆتەلەویزیۆنەكان بە گەرم و گەوڕیەوە ئەم شانۆگەریە گاڵەتەجاڕەیان بە سەحنەسازی و دروشمی تێكراریەوە بڵاو كردەوە. بەڵام بزانین سیزدەی ئابان كە بەم شێوەیە بۆتە ناوەرۆكی تەبلیغات و شانۆگەریە مەسخرەكانی ڕژیم چ رۆژێكە؟\nسێزدەی خەزەڵوەر لە ئێران، لە ڕاستیدا ساڵرۆژی چەند رووداوی گرنگە. ساڵرۆژی كوشتاری قوتابیانە لە ساڵی ١٣٥٧ لە لایەن جەنایەتكارانی حكومەتی پەهلەویەوە، ساڵرۆژی داگیر كرانی سفاڕەتی ئەمریكایە لە لایەن حیزب اللەیەكانی پەیڕەوی خومەینیەوە، ساڵرۆژی هاتنە مەیدانی سەدان هەزار كەسی قوتابیان و خوێندكارانە لەدژی كودتای هەڵبژاردنی دەورەی دەیەمی سەرۆك كۆماری و هەروەها رۆژی كۆتایی هەفتەی بەسیجی دانش ئاموزیە. جیاوازی لە نێوان ئەو بۆنانەدا كە بەناوی دانش ئاموز لە رۆژی ١٣ ی ئاباندا بەڕێوەدەچن، جیاوازییە لەنێوان شۆڕش و دژی شۆرشدا لە ئێران.\nبۆنەی یەكەم، لە رۆژی ١٣ ی ئابانی ساڵی ١٣٥٧ دا و لە سەرودەمی سەركەوتنی ڕاپەڕینی جەماوەری خەڵكدا، ژمارەیەك لە قوتابیان بە ڕەواڵی ئاسایی ئەو سەردەمە لە مەحوەتەی زانكۆی تاران كۆبوونەوە و لەگەڵ خوێندكاراندا دەستیاندایە خۆپیشاندان؛ هێزەكانی حكومەتی نیزامی دەوڵەتی " شەریف ئیمامی" بەرەو رووی ئەوان تەقەیان كرد و لە ئاكامدا ژمارەیەك لە قوتابیان گیانیان لە دەستدا. دەوڵەتی شەریف ئیمامی كە كوشتاری خوێناوی ١٧ ی خرمانانی ئەو ساڵەشی لە مەیدانی ژالەی تاران لە پەروەندەدا هەبوو، رۆژێك دوای كوشتاری دانش ئاموزان لە زانكۆی تاران روخا. دوای روداوی خوێناوی ١٣ ی ئابانی ساڵی ١٣٥٧، ئەم رۆژە وەك " رۆژی دانش ئاموز" دیاری كراوە.\nبۆنەی دووهەم، سالێك دوای كارەساتی خوێناوی زانكۆی تاران، لە وەها رۆژێكدا لە كردارێكی سازمان دروادا لەلایەن حیزب اللەی لایەنگری خومەینیەوە، سفاڕەتی ئەمریكا لە تاران داگیر كرا. ڕێكخەرانی شانۆی فریوكارانەی داگیر كردنی سفاڕەتی ئەمریكا، بەو كردارەیان كە نزیك بە ساڵ و نیوێك بەردەوام بوو، سفاڕەتی داگیر كراوی ئەمریكایان كردە ناوەندی ڕاگەیاندنی سیاستەكانی حاكمیەتی دژی شۆڕشی سەرانی ڕژیم. داگیر كرانی سفاڕەتی ئەمریكا ئەساسەن بە فەرمانی خومەینی بەڕێوەچوو بوو، لەوێوە كە دەورێكی گرنگی لە پاشەكشە پێكردن بە ڕەوتە چەپ و ڕادیكاڵەكاندا و سەركوتی شۆڕشدا هەبوو، خومەینی ئەوی بە " شۆڕشی دووهەم" ناوبرد؛ بەڵام شۆرشی دووهەم هیچ شتێك نەبوو بێجگە لە درێژەی سەركوتی شۆرشی ئازادی خوازانەی خەڵكی ئێڕان لە لایەن كۆنەپەرستی ئیسلامی حاكمەوە. دروشمی مەرگ بۆ ئەمریكا كە لەو رۆژەوە بە توندی و حەرارەتی زۆرەوە لە لایەن حیزب اللەیەكان و تەیفی لایەنگرانی خومەینیەوە تێكرار دەكرێتەوە، بۆتە سەرپۆشێك بۆ سەركوتی هەموو دنگێكی نەیار و ناڕازی. لەو رۆژە بەدواوە دارودەستە تەحریك كراوەكانی حیزب اللەیی كەوتنە گیانی كومونیستەكان و هەموو دەنگێكی ئازادی خوازانە و سیكۆلار كە دەبیسترا و لێاندان و گرتیانن و كوشتنیانن. ئەم رووداوە سەرەتای سەركوتی شۆڕشی ئازادی خوازانەی خەڵكی ئێران بوو لە لایەن كۆنە پەرستی حاكمەوە. شۆڕشێك كە ڕژیمی شا نەیتوانیبوو سەركوتی بكات دوای رووداوی داگیر كرانی سفارەتی ئەمریكا، سەركوت كردنی بە شێوەیەكی زۆر توند و خوێناوی لە لایەن ڕژیمی تازە بە دەسەڵات گەیشتو بەردەوامی پێدرا. گەلێك لە ڕێكخەرانی ئەو دەورانەی سفارەتی ئەمریكا، دواتر بوونە بەشێك لە بنیاد نەرانی سپای پاسداران و دەزگا ئیتلاعاتیەكانی ڕژیم و تۆڕی ئەشكەنجەگەرانی و زیندانوانان.\nبۆنەی سێهەم، لە ١٣ ی ئابانی ساڵی ١٣٨٨ دا كە نزیكەی ٥ مانگ لە ڕاگەیاندنی ئاكامی دەیەمین دەورەی هەڵبژاردنی سەرۆك كۆماری تێپەڕیبوو، لە ڕێز گرتن لەم رۆژە و لە درێژەی ئاخێزی جەماوەری، خۆپیشاندانێكی گەورە كەوتە ڕێ كە لە ڕاستیدا ناڕەزایەتی لەدژی ڕژیمی كۆماری ئیسلامی بوو. ئەگەرچی ڕێبەرانی جەریانی ئوپوزسیۆنی دەركراو لە دەسەڵات هەوڵیان ئەدا بەر بە لاوان بگرن بۆ بەشداری كردن لە هەموو جۆرە حەرەكەتێكی دژ بە كولیەتی ڕژیمی ئیسلامی، بەڵام لاوان بە دروشمی " مەرگ بۆ دیكتاتۆڕ" ئیبتیكاری عەمەل و هیدایەتی ئەم خۆپیشاندانەیان بەدەستەوە گرت.\nبۆنەی چوارەم، هەموو ساڵێك بەرنامەكانی حەفتەی بەسیجی دانش ئاموزی لە رۆژی ٧ ی خەڵوەرەوە دەست پێدەكات و تا كۆتایی رۆژی ١٣ ی ئەو مانگە دەرێژەی دەبێت. رۆژی بەسیجی دانش ئاموزی لە كۆماری ئیسلامیدا بۆیادی منداڵێكی قوربانی بەناوی " حسەین فەهمیدە" ناو ناراوە. فەرماندەكانی ڕژیمی ئیسلامی لە رۆژی ٨ ی خەزەڵوەری ساڵی ٥٨ دا ئەم منداڵە قوتابیەیان لە عەمەلیاتێكی خۆكوژیدا، بە نارجۆكی بەستراو بە بشتێنەیەوە، ناردە ژێر تانكی عێڕاقیەكانەوە. ئەم منداڵە بێتاوانە، كە لە كاتی لەتوكوت بوونیدا لە كوت ی شێخ، لەودیو روباری خوڕەمشارەوە تەنیا ١٣ ساڵ تەمەنی بوو، بوو بە پێشقەراوڵی ٣٩ هەزار منداڵی قوتابی كە دواتر لە لایەن سەرانی جەنایەتكاری كۆماری ئیسلامیەوە وەك خاوێن كەرەوەی مەیدانەكانی مین و لە عەمەلیاتەكانی هاوشێوە لە شەڕی ئێران و عێڕاقدا بوونە قوربانی. لەبەرانبەر هەوڵەكانی ڕژیمدا بۆ پەرەدان بە سازمانی بەسیجی دانش ئاموزی و بەكار هێنانیان بە ئامانجی بە پۆلیسی كردنی فەزای شوێنە ئاموزشیەكان، لەمرۆدا بە هیممەتی دانش ئاموزانی پێشڕەو و تێكۆشەر بە یارمەتی مامۆستایانی ئازادی خواز، لەم پرۆژەیە ڕژیم هیچ شتێكی بێجگە لە تەشكیلاتێكی فۆڕماڵ بۆ ڕاكێشانی دانش ئاموزان بۆ شانۆگەریەكانی لە چەشنی ئەوەی دوێنێ بەڕێوەچوو، بۆ نەماوەتەوە.\nبەڵام لەودیو هەوڵەكانی ڕژیمی ئیسلامیدا بۆ مسادرەی ئەم بۆنە خەباتكارانەیەوە، بۆ دانش ئاموزان و خوێندكارانی تێكۆشەر، سێزدەی ئابان وەبیر هێنەرەوەی گیان فیدایی ئەو ئازیزانەیە كە لە بەرانبەر هەردوو كۆنەپەرستی ئیسلامی و سەڵتەنەتیدا سینگیان كردە قەڵغان و شان بەشانی كرێكاران و زەحمەتكێشان لەدژی كۆنەپەرستی حاكم و بۆ دەستەبەر كردنی ئازادی گیانیان بەخت كرد.\nدوایین بابەتی گەیشتوو


:: KDPMR :: - گەوجاندن بەردەوامە !\nگەوجاندن بەردەوامە !\nنورەدین سەعید وەیسی؛\nبرادەرانی دژە پارتی لە دەڤەری سلێمانی ، ھەر خەریکی حیساب وکیتابی گەندەڵییەکانی دەڤەری زەردن . وەک بڵێی گەندەڵی ھەر ھەتا سنووری دێگەڵە ھاتووە و ، دەڤەری سەوز و نیلی بەشێکە لە سویسرا ! ئەمەش بەشێکە لە سیاسەتی گەوجاندنی خەڵک کە خۆیان بەردەوام رەخنەی لێدەگرن:\n- باسی سەری رەش و خانووی نێچیرڤان بارزانی دەکەن ، بەڵام چاویان لە دەباشان وقەڵاچوالان و دوکان و گردی زەرگەتە دەنووقێنن !\n- کۆڕەک و کارگرووپ دەدەنە بەر رێژنەی رەخنە، بەڵام ھیچ باسێک لە ئاسیا سێل وقەیوان و نۆکان و گوندی ئەڵمانی و چاڤیلاند نییە !\n- حیساب و کیتاب بۆ تەلەڤزیۆنەکانی ھەولێر دەکەن و بە ئارەزووی خۆیان، ژمارە فڕێ دەدەن و دەڵێن فلان سەتەلایتی پارتی، ئەوەندە پارەی تێچووە ، بەڵام ناشپرسن: ئەدی سەتەلایتەکانی سلیمانی چی ؟ خۆ ناشێ ئەوانەی ھەولێر بە نەوت ئیش بکەن و ئەوانەی سلێمانیش بە ئاو ! ، تەنانەت چەند رۆژێک لەمەوبەر و لە گەرمەی ئەو قەیرانە داراییە ، NRT عەرەبی کرایەوە و کەسیش لەو میدیا زمان درێژە بە ناو ئازادەش، نەیپرسی لەو قاتوقڕییە ، ئەو پارەیەتان لە کوێ بوو؟!\nھەر بۆ وەبیرھێنانەوە ، ئەوەندەی من بزانم تەنیا لە شاری سلێمانی ١٠ سەتەلایت پەخش دەکەن :\n٢- کوردسات نیوز\n٣- گەلی کوردستان\n٥- بادینان سات\n٨- NRT ٢\n٩- NRT عەرەبی\n١٠- پەیام ( کۆمەڵی ئیسلامی )\nجا با میدیای ئازادی سلێمانی بۆمانی لێکبداتەوە چ لەشکرێک لەو کەناڵانە کاردەکەن و مووچەی مانگانە و خەرجییەکانیان چەند ملیۆن دۆلارە . کەچی یەکێک لە قەسابەکانی کوشتارگەی خێڵی حەمە وراوێژکاری پێشووی مەلا کرێکار، کە لە سایەی خۆپێشاندانەکانی ١٧ شوبات بووە ئەندام پەرلەمان ، دێ قسە لە سەر تەلەڤزیۆنەکانی ھەولێر دەکا !\nپێم سەیرە رۆشنبیرانی سلێمانی ، رێگە دەدەن ، تیرۆریستێک ببێتە دەمڕاستییان ، کە بۆ گەوجاندنی خەڵک باسی گەندەڵی دەکا ، لە کاتێکدا گەندەڵی وکارەساتی ھەرە گەورە ئەوەیە، تیرۆریستێک ببێتە سەرۆکی لیژنەی مافی مرۆڤ لە پەرلەمانی کوردستان !


هەڵە باوەكان بۆ ڕاڤەى بەشێك لە ئايەتەكان – زەهاوی – Zahawi\nسەرەتا/وتار/هەڵە باوەكان بۆ ڕاڤەى بەشێك لە ئايەتەكان\n[الْيَوْمَ أَكْمَلْتُ لَكُمْ دِينَكُمْ]\nمحمد مه‌لا محمود تاوگۆزی Send an email June 27, 2021\nFIRMAN ALLAH الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا (المائدة : )\nئەوەى لەم ئایەتە پیرۆزەدا بە پێویستى دەزانین هەڵوەستەی لەسەر بکەین، (دوو) خاڵە. یەکەم: گوایە ئەمە کۆتا ئایەتە دابەزیوە و، ئیدی دواى ئەمە نیگاى ئاسمانى پچڕاوە. دووەم: ڕاڤە و واتەى بڕگەی: [أَكْمَلْتُ لَكُمْ دِينَكُمْ]. کە پێمان وایە ئەم (دوو) بابەتە وەکو پێویست نەگەییشتوونەتە زۆرێک لە مسڵمانان. ئێمە لێرەدا پشتیوان بە خودا هەردووکى ڕوون دەکەینەوە.\nیەکەم/ کۆتا ئایەت کە دابەزى:\nبێگومان ئەم بابەتە جێگەى مشت و مڕ و ڕاجیایی زانایانە، هەندێکیان پێیان وایە: [الْيَوْمَ أَكْمَلْتُ لَكُمْ دِينَكُمْ] کۆتا ئایەتە. بەڵام لە ڕاستیدا ئەمە بۆچونى یەکلاکەرەوە و کۆتایی نییە؛ چونکە لە دواى ئەم ئایەتە پێغەمبەر (درودى خواى لەسەر بێت) ماوەى (سێ) مانگ ژیا، لەو ماوەیەشدا چەند ئایەتێکى دیکەى بۆ دابەزی، بە تایبەت لە کۆتا ڕۆژەکانى ژیانى، زیاد لە هەر کاتێکى دیکە، بەردەوام و پەیتا پەیتا وەحى بۆ دەهات .\nجگە لەم بۆچوونە، چەند بۆچونێکى دیکە دەبارەى کۆتا ئایەت لە بەردەستدان، لەوانە:\n١ـ (بەرائی کوڕی عازب، خودا لێی ڕازى بێت) دەفەرموێت: کۆتا ئایەت کە دابەزى، ئایەتى کۆتایی سورەتى (النساء) بوو: [يَسْتَفْتُونَكَ قُلِ اللَّهُ يُفْتِيكُمْ فِي الْكَلَالَةِ] .\n٢ـ پێشەوایان (عومەر و ئیبن عەباس، خودا لێیان ڕاى بێت) دەفەرموون: کۆتا ئایەت دابەزى، ئایەتى سوو (ڕیبا) بوو: [يَا أَيُّهَا الَّذِينَ آمَنُوا اتَّقُوا اللَّهَ وَذَرُوا مَا بَقِيَ مِنَ الرِّبَا إِنْ كُنْتُمْ مُؤْمِنِينَ]. البقرة: 278. کە پێشەوا (بوخارى )ش جەخت لەسەر هەمان ڕا دەکاتەوە .\n3ـ بەدەر لەمانەى ڕابوورد، چەند بۆچونێکى دیکەى جیاواز هەن. لەوانە: زانایان هەندێکیان ئایەتى (28١)ى سورەتى (البقرة): [وَاتَّقُوا يَوْمًا تُرْجَعُونَ فِيهِ إِلَى اللَّهِ ثُمَّ تُوَفَّى كُلُّ نَفْسٍ مَا كَسَبَتْ وَهُمْ لَا يُظْلَمُونَ]. بە کۆتا ئایەت دادەنێن. هەندێکی دیکە پێیان وایە ئایەتى: [لَقَدْ جَاءَكُمْ رَسُولٌ مِنْ أَنْفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُمْ بِالْمُؤْمِنِينَ رَءُوفٌ رَحِيمٌ]. التوبة: ١٢٨. کۆتا ئایەتە . بەشێکى دیکە سورەتى (الفتح) بە کۆتا ئایەت و کۆتا سورەت دادەنێن.\nبەڵام ڕەنگە دروستترین و نزیکترینى نێو ئەم بۆچونانە لە هەقەوە، سەبارەت بە کۆتا ئایەتى قورئان، ئایەتى ژمارە (٢٨١)ى سورەتى (البقرة) بێت، واتە ئایەتى: [وَاتَّقُوا يَوْمًا تُرْجَعُونَ فِيهِ إِلَى اللَّهِ ثُمَّ تُوَفَّى كُلُّ نَفْسٍ مَا كَسَبَتْ وَهُمْ لَا يُظْلَمُونَ]. هەروەک پێشەوایان (قورتوبی ) و (ئیبن حەجەر ) پەسەندیان كردووە.\nبەوەى ڕابوور دەردەکەوێت ئایەتى: [الْيَوْمَ أَكْمَلْتُ لَكُمْ دِينَكُمْ] وەک کۆتا ئایەت، ڕایەکى چەسپاو و یەکلابووە نییە، بەڵکو زۆربەى بۆچون و سەرنجەکان دەچنەوە سەر ئایەتى: [وَاتَّقُوا يَوْمًا تُرْجَعُونَ فِيهِ إِلَى اللَّهِ ثُمَّ تُوَفَّى كُلُّ نَفْسٍ مَا كَسَبَتْ وَهُمْ لَا يُظْلَمُونَ].\nدووەم/ مەبەست لە بڕگەى [أَكْمَلْتُ لَكُمْ دِينَكُمْ]:\nئەم بڕگە پیرۆزە هەڵگرى ڕاڤە و واتەى جیاوازە، زانایانیش بە وردى لەسەرى وەستاون، ئێمەش لێرەدا پشتیوان بە خودا گشت ئەو بۆچونانە و، دواتریش ڕاى پەسەندى تێدا دەستنیشان دەکەین. کۆی بۆچونەكانيش لەم چەند خاڵەدا چڕ دەبنەوە:\n١ـ پێشەوا (ئیبن عەباس، خودا لێی ڕازى بێت) فەرمویەتى: مەبەست لە وشەی [دِينَكُمْ] ئەوەیە: پێشتر خەڵکى -بە مسوڵمان و هاوبەشدانەرەوە-، هەموو پێکەوە بە تێکەڵى مەراسیمی حەجیان بەجێدەهێنا، بەڵام کاتێک ئایەتى سورەتى (البراءة) دابەزى: [يَا أَيُّهَا الَّذِينَ آمَنُوا إِنَّمَا الْمُشْرِكُونَ نَجَسٌ فَلَا يَقْرَبُوا الْمَسْجِدَ الْحَرَامَ بَعْدَ عَامِهِمْ هَذَا]. لەوە بەدوا خودا هاوبەشدانەرانى قەدەغە کرد لەوەى چیدی لەگەڵ بڕواداراندا بە تێکەڵی حەج ئەنجامبدەن، بەم فەرمانەش تەواوى نیعمەتەکانى خۆی بەسەردا ڕشتن، وە هەر ئەوەش مەبەستە لە تەواوکردنى نیعمەتەکانى بەسەریانەوە .\nوە ئەمە بۆچونى هەریەکە لە پێشەوایان (قەتادە ) و (سەعید ) و (حەکەم )یشە، (خودا لێیان ڕازى بێت)، کە دەفەرموون: مەبەست لە [أَكْمَلْتُ لَكُمْ دِينَكُمْ] بەجێهێنانى فەریزەى حەجە بە بێ بەشدارى و تێکەڵى بێ باوەڕ و هاوەڵدانەران .\nپێشەوا (تەبەرى)ش ئەم بۆچونەى لەلا پەسەندە و، دەفەرموێت: ((وأولى الأقوال في ذلك بالصواب، أن يقال: إن الله عز وجل أخبر نبيه صلى الله عليه وسلم والمؤمنين به، أنه أكمل لهم =يوم أنزل هذه الآية على نبيه= دينَهم، بإفرادهم بالبلدَ الحرام وإجلائه عنه المشركين، حتى حجَّه المسلمون دونهم لا يخالطهم المشركون)) .\n٢ـ بەشێکیتر لە زانایان دەفەرموون: مەبەست لە تەواوێتى ئایین [أَكْمَلْتُ لَكُمْ دِينَكُمْ]، تەواو بەجێهێنانى (پێنج) پایە سەرەکییەکەیە، کە (حەج) دواهەمینیان بوو؛ چونکە پێشتر مسوڵمانان پایەکانى نوێژ و ڕۆژوو و زەکاتیان بەجێهێنا بوو، تەنها مابووە فەریزەى (حەج)، بە ئەنجامگەیاندنى ئەم پایەش ئەو کەلێنەیان پڕ بوویەوە و، هەر (پێنج) پایەکەیان تێر و تەواو کرد.\nسەبارەت بەم بۆچوونە، پێشەوا (قورتوبی) دەفەرموێت: ((والوجه الآخر: أنه أراد بقوله: [الْيَوْمَ أَكْمَلْتُ لَكُمْ دِينَكُمْ] أنه وفقهم للحج الذي لم يكن بقي عليهم من أركان الدين غيره، فحجوا، فاستجمع لهم الدين أداء لأركانه وقياما بفرائضه، فإنه يقول عليه السلام: «بني الإسلام على خمس» الحديث. وقد كانوا تشهدوا وصلوا وزكوا وصاموا وجاهدوا واعتمروا ولم يكونوا حجوا، فلما حجوا ذلك اليوم مع النبي صلى الله عليه وسلم أنزل الله تعالى وهم بالموقف عشية عرفة: [الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي] فإنما أراد أكمل وضعه لهم. وفي ذلك دلالة على أن الطاعات كلها دين وإيمان وإسلام)) .\n٣ـ هەندێکی دیکە لە زانایان دەفەرموون: واتاى [أَكْمَلْتُ لَكُمْ دِينَكُمْ] بریتییە لە لەناوبردنى بێ باوەڕان و سەرکەوتنى ئیسلام و زاڵبوونى مسوڵمانان بەسەر هەموو ئایینەکانیتردا . ئەمەش بۆچوونى پێشەوا (بەیزاوى ) و (نەسەفی ) و (ئالوسی )یە (ڕەحمەتى خودایان لێ بێت).\n٤ـ بەشێکى دیکە لە زانایان –کە زۆرینەن- دەفەرموون: مەبەست لە [أَكْمَلْتُ لَكُمْ دِينَكُمْ] دیاریکردن و بڕاندنەوەى بنەماکانى بیر و باوەڕ و ڕەگى شەریعەت و یاساکانى ئیجتیهادە . واتە: هەموو ئەو شتانەى کە بۆ ئایین پێویستن خودا بە زیادیشەوە تێر و تەواوى کردووە ، هەر بە ئەرکە ئاینییەکان و، واجب و سونەتەکان و، سنورەکان و، حەڵاڵ و حەرامەکانەوە .\nلەمبارەیەوە پێشەوا (تەبەرى) پێی وایە ئایەتەکە ئاماژەیە بە تێر و تەواوێتى ئایین و کامڵ بوونى بە گشت وردەکارییەکانەوە. وەک فەرمویەتى: ((أكملت لكم أيها المؤمنون فرائضي عليكم وحدودي، وأمري إياكم ونهيي، وحلالي وحرامي، وتنزيلي من ذلك ما أنزلت منه في كتابي، وتبياني ما بيَّنت لكم منه بوحيي على لسان رسولي، والأدلة التي نصبتُها لكم على جميع ما بكم الحاجة إليه من أمر دينكم، فأتممت لكم جميع ذلك، فلا زيادة فيه بعد هذا اليوم)) .\nبەڵام ئەم تێگەشتنە بەو ڕەهاییە، پێ دەچێت لە زێدەڕۆیی بەدەر نەبێت؛ چونکە ئاشکرایە وردەکارییەکانى شەریعەت کۆتاییان نەهاتووە و نەبڕاونەتەوە، ئەوەتا بەدەر لە قورئانى پیرۆز، چەندین سەرچاوەى دیکە بەرکارن و زانایان پەیڕەوى لێ دەکەن، وە لە دەرکردنى یاسا و دیاریکردنى حوکمەکاندا دەگەڕێنەوە بۆ سەریان. لەلایەکى دیکەوە بابەتى (ئیجتیهاد) هەمیشە هەبووە و بەردەوامیش هەر دەمێنێت.\nبۆیە ئەگەر بڵێیین مەبەستی ئایەتەکە بەرجەستەکردن و چەسپاندنى تەواوى بوارەکانى ئایین و گشت ئەحکامە شەرعییەکانە بە تێر و تەسەلى لە قورئاندا، ئەوا دەکەوینە نێو گێژاوێک کە دەرچوون لێی ئەستەمە. خۆ گەر بمانەوێت ئەم ڕاستییە زۆر بە سادەیی ڕوون بکەینەوە، ئەم فەرماییشتەى پێشەوا (عومەر، خودا لێی ڕازى بێت)، باشترین گەواهیدەر دەبێت بۆمان، کە فەرموویەتى: «ثَلَاثٌ وَدِدْتُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ لَمْ يُفَارِقْنَا حَتَّى يَعْهَدَ إِلَيْنَا عَهْدًا: الْجَدُّ وَالْكَلَالَةُ وَأَبْوَابٌ مِنْ أَبْوَابِ الرِّبَا» . واتە: حەزم دەکرد پێغەمبەر (سەلامى خوداى لەسەر بێت) بەجێی نەهێشتینایە تاوەکو ئەم (سێ) بابەتەى بۆ ڕوون دەکردینەوە: میراتى باپیر، بابەتى (کەلالە)، چەند مامەڵەیەک کە گریمانەى سووی لێ دەکرێت.\nئەم فەرمودەیە دەری دەخات کە گشت بوار و بابەتە ئایینی و پرسە شەرعییەکان بەو ڕەهایی و ڕوونى و ڕاشکاوییە نەبووە و نییە، وەک هەندێک بانگەشەی دەکەن. تەنانەت لەلاى یاوەرانیش (خودا لێیان ڕازى بێت)، کە نزیکترین کەس بوون لە پێغەمبەر و لە قورئانەوە، لە کاتێکدا قورئان بە زمانى ئەوان هاتووە و بەیانى حاڵى ئەوانى کردووە.\nوە ئەگەر دروست بێت ئێمە دەستبەرداری گشت ئەو بۆچونانەى سەرەوە ببین و وەلایان بنێین و، تەنها ئەم بۆچونە ڕەهایەى کۆتایی پەسەند بکەین، ئەوا توشی هەڵەى گەورە دەبین. بۆیە دروستتر و بەجێتر ئەوەیە بڵێین: مەبەستى ئایەتەکە لە تەواوێتى ئایین، کامڵبوونى پایەکان و، ئاشکرابوونى زۆرینەى فەرزەکان و حەرام و حەڵاڵە سەرەکییەکانە، نەک وردەکاری تەواوى بابەت و پرسە شەرعییەکان بە ڕەهایی. هەروەک ئەمە بۆچوونى پێشەوایان (قورتوبی ) و (ئەبو حەیانى ئەندەلوسی ) و (شەوکانى )یە.


سەردانی شاندێكی حیزبی دیموكراتی كوردستان لە ناوەندی سەركردایەتی كۆمەڵە - کۆمەڵەی زەحمەتکێشانی کوردستان\nئەمرۆ شەممە شاندێكی حیزبی دیموكراتی كوردستان سەردانی ناوەندی سەركردایەتی كۆمەڵەی زەحمەتكێشانیان كرد‌و لەلایەن شاندێكی ئەندامانی كۆمیتەی ناوەندی پێشوازییان لێكرا.ئەمرۆ 3ی جۆزەردانی 1392 (24ی مەی 2014) شاندێكی حیزبی دیموكراتی كوردستان كە پێكهاتبوون لەهەریەك لە بەڕێزان: مسەفا مەولودی، جێگری سكرتێری گشتی، حەسەن قادرزادە، ئەندامی دەفتەری سیاسی. كەریم مەهدەوی، ئەندامی كۆمیتەی ناوەندی‌و بەرپرسی پەیوەندییەكانی سلێمانی. مەنسور مروەتی، موشاویری كومیتەی ناوەندی‌و محەمەد شەهرەوان، كادری پێشكەوتووی حیزبی دیموكراتی كوردستان بەسەردانێكی فەرمی گەیشتنە ناوەندی سەركردایەتی كۆمەڵە.\nشاندی میوان لەلایەن شاندێكی كۆمەڵەی زەحمەتكێشانی كوردستان كە لەهەریەك لە هاوڕێیان: عومەر ئیلخانیزادە، سكرتێری گشتی. رەزا كەعبی، دەبیری دەستەی كارگێڕی. سادق زەندی، ئەندامی دەستەی كارگێڕی. فەریبا محەمەدی ئەندامی دەستەی كارگێڕی. كەریم كەریمی ئەندامی كۆمیتەی ناوەندی. جوبرەییل رۆستەمی ئەندامی كۆمیتەی ناوەندی‌و عەتا ناسرسەقزی ئەندامی كۆمیتەی ناوەندی‌و بەرپرسی پەیوەندییەكانی سلێمانی پێشوازییان لێكرا.\nلەو دیدارەدا چەندین تەوەر خرایە بەر باس‌و گفتوگۆ، لەوانە: بارودۆخی ئێستای ئێران‌و ناوچەكە بەگشتی‌و بارودۆخی كوردستان بەتایبەتی‌و بە لەبەرچاوگرتنی بارودۆخی ئێستای ئێران‌و كوردستان هەردوو لا جەختیان لەسەر پەرەپێدانی زیاتری هاوكاریی‌و پەیوەندییەكانی كردەوە.\nتەوەرێكی دیكە قسەكردن بوو لەسەر ژمارەیەك لە هاوڕێیانی پێشوو كە دەست لەكاركێشانەوەی خۆیان لەكۆمەڵە راگەیاندبوو، كە لەم بارەیەوە لەلایەن شاندی كۆمەڵەوە روونكردنەوەی ورد‌و پێویست درا.\nشاندی میوان پاش 3 كاتژمێر كۆبوونەوە‌و قسەو باس، لەلایەن شاندی كۆمەڵەوە بەگەرمی بەڕێكران.\n2014/05/25 /by عەتا\nدواڕۆژ ژمارە ١١ راگەیاندنی تەشكیلاتی نهێنی بەبۆنەی گیان لەدەستدانی هەڵسوڕاوێكی كۆمەڵە لەشاری سەقز...


كامێراكه‌ی شیندۆ ئازاری هیرۆشیما ده‌چێژێت » DidiMn\nسەرەتا / سینەما / كامێراكه‌ی شیندۆ ئازاری هیرۆشیما ده‌چێژێت\nكامێراكه‌ی شیندۆ ئازاری هیرۆشیما ده‌چێژێت\nشیندۆ ده‌رهێنه‌رێكی گومناوه و كه‌مترین كات باس ده‌كرێت، هیچ فیلمێكی له لیستی ده‌رهێنه‌ره‌كاندا نییه بۆ باشترین فیلمی مێژووی سینه‌ما، ته‌نانه‌ت له‌و لیسته‌ی كه كورۆساوا وه‌ک سه‌د باشترین فیلمی مێژووی سینه‌ما داینا، هیچ فیلمێكی شیندۆی تێدا نییه. لێره‌ش فیلمه‌كانی كه‌م بینراون، یان هه‌ر نه‌بینراون. شیندۆ سه‌د ساڵ ژیا و زیاتر له شه‌ست ساڵی ته‌مه‌نی كاری له سینه‌مادا كرد، چلوپێنج فیلمی دروست كرد و شاكارترین فیلمه‌كانی به بڕوای من: منداڵانی هیرۆشیما، كۆرۆنیكۆ، ئۆنیبابا، دورگه‌ی ڕووت، دره‌ختی بێ گەڵان. ئه‌گه‌رچی فیلمی منداڵانی هێرۆشیما فیلمێكی ئه‌زموونی بوو بۆ شیندۆ، به‌ڵام یه‌كێكه له‌و باشترین فیلمانه‌ی تا ئێستا ده‌رباره‌ی ئازاری مرۆڤ دروست کرابێت. شیندۆ خۆی منداڵی هێرۆشیما بوو، له‌وێ له‌دایک بوو، هه‌ر له‌وێش له ته‌مه‌نی سه‌د ساڵیدا مرد. فیلمی منداڵانی هێرۆشیما گه‌ڕانه‌وه‌یه بۆ ئازاری میلله‌تێک، پاشان بۆ ئازاری ده‌رهێنه‌رێک، كه منداڵیی له‌و شاره به‌سه‌ر برد و دواتریش بوو به ئازارێكی هه‌میشه‌یی بۆ شیندۆ. تاكاكۆ ده‌یه‌وێت سه‌ردانی شاری هێرۆشیما بكات، چونكه ئه‌ویش هاوشێوه‌ی شیندۆ له‌و شاره له‌دایک بووه. شیندۆ ڕاسته‌وخۆ تراژیدیای هیرۆشیما ناگێڕێته‌وه، به‌ڵكو له ڕێگه‌ی گه‌ڕانه‌وه‌ی تاكاكۆوه بۆ ڕۆژانی هه‌رزه‌كاریی خۆی و بینینی كاره‌ساته‌كه‌وه تراژیدیای هیرۆشیما پیشانی بینه‌ر ده‌دات. شیندۆ پێمان ده‌ڵێت بیره‌وه‌ری چه‌ندێک پێویسته، هێنده‌ش ئازارده‌ر و جه‌رگبڕه. فیلمه‌كه كه‌مترین گرته‌ی تێدایه سه‌باره‌ت به ڕووداوه‌كه، چه‌ند گرته‌یه‌ک به‌سه بۆ ئه‌وه‌ی تراژیدیترین ڕووداوی مێژوو ببینین، كامێراكه‌ی شیندۆ ده‌بێته‌وه به خۆی، وه‌ک شیندۆ ئازار ده‌چێژێت، به‌رده‌وام كامێرا ده‌جوڵێت، به‌ڵام ئه‌و كاته‌ی ڕووداوه‌كه پیشان ده‌درێت، كامێراكه‌ش وه‌ک ئه‌وه‌ی له پرسه‌یه‌كدا بێت، له جووڵه ده‌كه‌وێت. كامێراكه‌ی شیندۆ سه‌یری ئازاره‌كانی خه‌ڵكی هیرۆشیما ده‌كات. دیمه‌نی گینگڵدانی باڵنده‌ی ناو قه‌فه‌زه‌كان، جه‌سته‌ی سوتاوی منداڵ و ژنه‌كان، په‌ژمورده‌بوونی گوڵه‌كان، كاولبوونی بیناكان، به‌هه‌ڵمبوونی پیاوێک، فیلمه‌كه ده‌كات به شاكارترین فیلمی شیندۆ. دیسانه‌وه كامێرا ده‌ست ده‌كات به جووڵه، تاوه‌كو زۆرترین به‌ركه‌وتووی ئه‌و چه‌كه كۆمه‌ڵكوژه بدۆزێته‌وه، كامێراكه‌ی شیندۆ به شه‌قامه‌كانی هیرۆشیمادا شانبه‌شانی تاكاكۆ ده‌گه‌ڕێت، له‌ناكاو ئیوا سان ده‌بینێت، كه له‌سه‌ر شه‌قامه‌كان كه‌وتووه و سواڵ ده‌كات. له‌م دیمه‌نه‌وه جارێكی تریش شیندۆ تراژیدیای خه‌ڵكی هیرۆشیما ده‌خاته‌وه سه‌ر په‌رده‌ی سینه‌ما و دواتریش ده‌یگوێزێته‌وه بۆ ئێمه. ئیوا سان دۆستی پێشووتری تاكاكۆیه، به‌ڵام كاتێک ده‌بینێت، خۆی له سه‌ر شه‌قامه‌كان خه‌ریكی سواڵكردنه، پێی شه‌رمه قسه‌ی له‌گه‌ڵدا بكات، خۆی ده‌گۆڕێت و نایه‌وێت تاكاكۆ بیناسێته‌وه. كاتێک تاكاكۆ ده‌یه‌وێت چاوی به ژن و منداڵه‌كه‌ی ئیوا سان بكه‌وێت، ئیوا سان ده‌ست ده‌كات به گێڕانه‌وه‌ی نه‌هامه‌تی و ئازاره‌كانی. بیره‌وه‌ری وه‌ک دێوه‌زمه‌یه‌ک له‌م فیلمه‌دا به جوانترین شێوه ته‌وزیف كراوه؛ شیندۆ به‌م گه‌ڕانه‌وه‌یه بۆ ڕابردوو، هه‌م ئازاری خۆی، هه‌م ئازاری كاره‌كته‌ره‌كانی ده‌دات، به‌ڵام ئه‌و ناچاره تا ئه‌م تراژیدیایه بخاته سه‌ر په‌رده‌ی سینه‌ما. ئیوا سان كاره‌كته‌رێكی دیكه‌ی فیلمه‌كه‌یه تا مردنی زۆربه‌ی ڕووداوه‌كان به ده‌وری ئه‌م كاره‌كته‌ره‌دا ده‌سوڕێنه‌وه. بارودۆخی خه‌ڵكی هیرۆشیما دوای ئه‌و كاره‌ساته خراپتر بوو، خه‌ڵكی زۆربه‌ی به هۆی ئاسه‌واره‌كانی ئه‌و بۆمبه‌وه ده‌یانناڵاند، ئه‌م هه‌موو ئازاره له كاره‌كته‌ری ئیوا ساندا به‌رجه‌سته ده‌كات، ئه‌و جگه له‌نه‌وه‌كه‌ی، تارو، هیچ كه‌سێكی له خێزانه‌كه‌ی بۆ نەماوەتەوە، دوا یادگاریی خێزانه‌كه‌ی تارووە، تارو ئه‌و منداڵه بچكۆله‌یه‌ی كه ده‌بێته قوربانیی شه‌ڕه‌كان. ئه‌گه‌رچی ته‌نها شیندۆ ڕووداوه‌كان و تراژیدییه‌كان ده‌گێڕێته‌وه و پیشانی بینه‌ری ده‌دات، به‌ڵام هه‌ست به نەفرەت و بێزاریی شیندۆ سەبارەت بە مرۆڤەکان دەکرێت.\nچه‌ند ساڵێك دواتر فیلمی كۆرۆنیكۆ دروست ده‌كات، به ئاشكرا هه‌رچی پیسی و قێزه‌ونی كۆمه‌ڵگه‌ی ژاپۆنی هەیە دەیکاتە فیلم.\nئەوەی فیلمەکە دەکات بە شاکارێکی گەورە، کلۆز ئەپی کۆتاییی فیلمەکەیە؛ تاکاکو کاتێک دەیەوێت بگەڕێتەوە بۆ تۆکیۆ و کاتێکیش کە دەیەوێت سواری ئەو بەلەمە ببێت کە دەیگەیەنێتەوە تۆکیۆ، دەنگی چەندفڕۆکەیەک دەبیستێت. شیندۆش بۆ پیشاندانی ترس و قەلەقییەکانی کارەکتەرەکەی کلۆز ئەپێکی ڕوخساری دەگرێت، تا ئەوەمان پیشان بدات هەر کاتێک فڕۆکەیەک بەسەر ئاسمانی هێرۆشیمادا بڕوات، ترسی ئەوە هەیە هێرۆشیمایەکی تر ڕوو بداتەوە.\nHiroshima, Sarkawt Jabar, Shindo,


بێزاری ده‌ربڕێن به‌رامبه‌ر به سه‌ربڕێنی ڕۆژنامه‌نووسی ئه‌مه‌ریکی\nجێمز فۆلی ڕۆژنامه‌نووس\nجێمز فۆلی ٤٠ ساڵە لە ده‌مێکدا لە سوریا لە نوامبری ٢٠١٢ کاری ڕۆژنامەوانی بۆ گلۆبال پۆست دەکرد ڕفێندرا. دایکی ڕۆژی چوارشەمە کوتی کە "کوڕەکەی لە ژیانی دا هەولی دەدا جیهان لە ئازاری خەڵکی سوریا ئاگادار بکات."\nکاربەدەستانی ئەمەریکا و بەریتانیا لێکۆڵینەوە لە سەر ڤیدئۆیەکی دەوڵەتی ئیسلامی عێڕاق و شام دەکەن کە تێیدا ئیدعا دەکات سەری ڕۆژنامەنووسێکی ئەمەریکی بە ناوی جێمز فۆلی لە لایەن ملیتانێکەوە دەبڕێت کە بە زاراوەی بریتانیایی قسە دەکات. ئەو گرووپە توندڕەوە سونی یە، کە ڤیدئۆکەی سێ شەمە خرایە سەر ئێنترنێت، کوتی کوژرانەکە بە تولەی هێڕشەکانی ئاسمانی ئەمەریکا بۆ سەر هێزەکانی ئەو گرووپە لە عێراق بوو و هەڕەشەی کردووە ڕۆژنامە نووسێکی دیکەی ئەمەریکی بکوژێت کە ئێدعا دەکات گرتوویەتی. هێنری ڕێدجوێل له لەندەنەوە ڕا راپۆرت ده‌کات.\nڤیدئۆکە لە ژێر سەردێڕی 'پەیامێک بۆ ئەمەریکا'یە. ڕۆژنامە نووسی ئەمەریکا جێمز فۆلی بە دەست بە ستراوی نیشان دەدات کە لە بیابان دا چۆکی داداوە. کەسی سەر و چاو داپۆشراوی بارمتەگر، بە زاراوەیەکی بریتانیایی لە سەر کامێراکه ده‌دوێت.\n"ئەوه جێمر رایت فۆلی، ڤڵاتێکی ئەمەریکاتانە. وەک حکومەت ئێوە لە بەرەی پێشەوەی هێرشەکان بۆ سەر دەوڵەتی ئیسلامیدا بوونە."\nچەند چرکە دواتر، کوشتنەکە ڕوودەدات. وێنەکان زۆر دڵتەزینن کە بڵاو بکرێنەوە. ڕۆژنامە نووسێکی دیکەی ئەمەریکا، ستیڤن سات لاف، کە لە سوریا گیراوە لە پێش کامێراکە ڕایدەگرن.\n"ئۆباما، ژیانی ئەو ڤلاتی یە ئەمەریکی یە بە بڕیاری داهاتووی تۆ بەستراوەتەوە."\nجێمز فۆلی ٤٠ ساڵە لە ده‌مێکدا لە سوریا لە نوامبری ٢٠١٢ کاری ڕۆژنامەوانی بۆ گلۆبال پۆست دەکرد ڕفێندرا. دایکی ڕۆژی چوارشەمە گوتی کە "کوڕەکەی لە ژیانی دا هەولی دەدا جیهان لە ئازاری خەڵکی سوریا ئاگادار بکات."\nدەوڵەتی ئیسلامی عێراق و شام چەندین بارمتەی دیکەی گرتوون، وەک شیراز ماهێر لە ناوەندی نێونه‌ته‌وه‌یی بۆ لێکۆڵینەوەی توندڕەوی لە کالێجی پاشایەتی لەندەن دەڵێت.\n"سێ ڤڵاتی ئەمەریکی تر و لانی کەم دوو ڤلاتی بریتانیایی ش گیراون. بۆیە داعش ژمارەیەک لە ڕۆژئاوایی یەکانی گرتوە، بەلام خەڵکی وڵاتانی تری ئەرووپاشی گرتووە. تەنیا هەر ڕۆژنامەنووسان نین، بەڵکو کارمەندانی یارمەتی دەریشن کە داعش گرتوونی. بۆیە ژەمارەیەک کەس لێرە دا هەن کە ئەوان لە داهاتوودا بە کاریان دێنن."\nکاربەدەستانی بەریتانیان لە هەوڵدان ئەو پیاوە بناسن کە سەربڕینەکەی ئەنجام دا. ڕووداوەکە بۆتە هۆی مەترسێکی زۆر لە لەندەن وەک ماهێر دەڵێت.\n"وێدەچێت ئێمە لە کێشەی سوریا دا ڤلاتێکی بریتانیامان هەبێت کە ڤلاتێکی ئەمەریکی سەر دەبڕێت. هەر بۆیە کاتێک ئێوە بە ئەو شێوەیەی چاو لێدەکەن زۆر ڕوونە کە گوشارێکی زۆر لە سەر ئەو وڵاتە و لە سەر ئورووپاش دەبێت، بۆ ئەوەی پێشی ئەو خەلکانە بگرێت کە دەیانەوێت بەشداری لە ئەو کێشەیە دا بکەن."\nوەزیری دەرەوەی بەریتانیا فیلیپ هاموند هوشداری مەترسی جیهادی یەکانی دا کە بۆ سەر ڕۆژئاوا لە گۆڕێ دایە.\n"ژمارەیەکی زۆری جیهادی یەکانی بریتانیا لە نیو ئەو ڕێکخراوانەن، فێری کارامەیی دەبن و لە ڕێگای ئەو ئەزموونانەی کە لە عێراق و سوریا وەدەستیان هێناوە گەلێک لە ئەوان دەگەڕێنەوە بەریتانیا ئەگەر ئەوان لە توانایان دابێت، لە هێندێک پلە دا هەڕەشە بۆ سەر ئێمە دەبن."\nجێهادی یەکانی بیانی و بە تایبەتی بەریتانیا کە بۆ دەوڵەتی ئیسلامی عێراق شام شەر دەکەن بەرپرسیاری خراپترین بەدکاری بوونە، وەک شیراز ماهیر دەڵێت.\n"زوویەکی ئەم ساڵ، شەڕەوانانی بیانی بەریتانیا لە کوشتنی دیلەکانی شەر، ئەندامانی لەشکری سوریا دا بەشدار بوون ئەوانەی گرتبوویانن. و لە کۆتایی پارەکە خۆتەقینەر لە حەلەب هەبوو."\nدەوڵەتی ئیسلامی عێراق و شام دەڵیت کۆژرانەکە بۆ تۆلەئەستاندنەوەی هێرشەکانی ئاسمانی ئەمەریکا بوو، کە یارمەتی بە هێزەکانی کورد و عێڕاقی کرد ئەم حەوتووە بەنداوی مووسڵ سەرلەنوێ بگرنەوە. تۆژێنەرەان دەڵێن وەڵامی بێ بەزەییانەی ئەو گرووپە بەڵگەیەکە کە تێکەڵاوی ئەمەریکا زیان بە ملیتانەکانی\nدەوڵەتی ئیسلامی عێڕاق و شام ده‌گه‌یه‌نێت.


یان ئەلیاسۆن - ویکیپیدیا، ئینسایکڵۆپیدیای ئازاد\nیان ئەلیاسۆن (بە سویدی: Jan Eliasson، ١٩٤٠– ) دیپلۆمات و سیاسەتمەداری سویدی، ساڵی ١٩٦٥ لە وەزارەتی ھەندەرانی سوید دامەزرا و لەو دەمەوە چەندین پێگەی دیپلۆماسیی پێ سپێردراوە. ئەلیاسۆن ماوەیەک لە شارانی وەک پاریس، بۆن و واشینگتۆن کاری کردووە. ساڵانی ١٩٨٢-٨٣ ڕاوێژکاری سیاسی بووە لە وەزارتی ھەندەران و لە نێوان ١٩٨٣-٨٧ بووە سەرۆکی ھۆبەی سیاسی.\nئەلیاسۆن لە نێوان ٩٢-١٩٨٨ پێگەی باڵیۆزی سویدی درایە لە UN. لەو پێگەیەدا و لە ناکۆکیی ئێران و عیراقدا ئەم نوێنەری کەسەکیی سکرتێری گشتیی UN بوو. ئەلیاسۆن لە ساڵانی ١٩٩٤-٢٠٠٠ پێگەی یەکەم یاریدەری وەزیری ھەندەرانی درایە و ٠٥-٢٠٠٠ کرایە باڵیۆزی سوید لە واشینگتۆن.\nسالانی ٠٦-٢٠٠٥ ئەلیاسۆن لە UN دا بووە سەرۆکی ئەنجومەنی گشتیی President of the United Nations General Assembly. ساڵی ٢٠٠٦ کرایە وەزیری ھەندەرانی سوید. ساڵانی ٠٨-٢٠٠٦ ئەلیاسۆن «باڵیۆزی ڕاسپاردە» Envoyé بوو لە کێشەی دارفووردا.\nساڵی ٢٠١٠ لە لایەن Ban Ki Moon ی سکرتێری گشتیی UN ـەوە ئەلیاسۆن کرایە باڵیۆزی یەک لە ئامانجەکانی فراژووتنی ھەزارە(Millennium Development Goals (MDGs و ساڵی ٢٠١٢ پێگەی جێگری سکرتێری گشتیی UN پێ سپێردرا.\n^ Millennium Development Goals\nKaj Falkman 94 «ھەشتەوانەی دیپلۆماسی»\nوەرگیراو لە «https://ckb.wikipedia.org/w/index.php?title=یان_ئەلیاسۆن&oldid=677044»\nوتارەکان بە دەقی زمانی سویدی\nئەم پەڕەیە دواجار لە ١٣:١٨ی ٢٣ی نیسانی ٢٠٢٠ نوێ کراوەتەوە.


کیژی شۆڕش، گوڵی سەنگەر – KDPmedia\nHomeدیمانەکیژی شۆڕش، گوڵی سەنگەر\n(لە٤٠ ساڵەی پێشمەرگایەتیی شەنگەکچێکی نیشتمان‌دا)\nلە ٢٦ی سەرماوەزی ئەمساڵدا حیزبی دێموکراتی کوردستان وەک نەریتی ساڵانی ڕابردوو بەپێدانی ڕێزنامە ڕێزی گرت لە پۆلێک پێشمەرگەی بەڕابردووی خۆنەویست کە بە بیر و باوەڕی چیایی و کۆڵنەدانی بەردەوام ماوەی زیاتر لە بیست ساڵە لە ڕیزەکانی حیزبی دێموکڕاتی کوردستاندا خەبات دەکەن و ئاڵای خۆڕاگریی نەتەوەکەیان بەرز و شەکاوە ڕاگرتوە.\nلەنێو ئەو پۆلە شۆڕشگێڕەی دێموکراتدا کە ئەمساڵ تاجی سەربەرزی و سەروەرییان لە سەر نرا، خاتوونێکی بە بیروباوەڕ هەبوو کە زیاتر لە چوار دەیەیە لەو ڕێبازە بەردەوامە و بووەتە یەکێک لە سیمبولەکانی خەبات و خەباتگێڕیی حیزبی دێموکراتی کوردستان.\nئەم خاتوونە، خەج مەعزووری، سیما ناسراوەکەی ڕادیۆ دەنگی کوردستان و دەنگی شۆڕشی گەلی کوردە و، “کوردستان” پێی باش بوو لە دیمانەیەکدا چەند ڕەهەندێکی ژیانی تایبەتی و خەباتگیڕیی بەڕێزیان هەڵداتەوە.\nیای خەج جەنابت لە 26ی سەرماوەزی ئەمساڵدا، ڕێزنامەی 40 ساڵ پێشمەرگایەتیت وەرگرت. سەرەتا لەلایەن بەڕێوەبەریی “کوردستان”ەوە پیرۆزباییت پێدەڵێین. بفەرموو لەو ڕۆژەدا حەزت دەکرد لە بەرانبەر ئەو ڕێزگرتنەدا چیت گوتبا؟\nچ هەستێک لەوە خۆشتر کە منی خەج، بڕوانامەی 40 ساڵ بەردەوامی و خەبات لە پێناو ئازادیم بدرێتێ و ڕێکوردی زۆر مانەوە و بەردەوام مانەوە لە گۆڕەپانی بزووتنەوەدا بە ناوی خۆم تۆمار بکەم. ئەوەی لەو ڕۆژەدا لە بەرۆکم درا، بەنرخترین میدالیای خۆڕاگری، شێلگیری، پشوودرێژی و وەفاداری بە ڕێگا و ڕێبازی شەهیدان بوو.\nڕاستە لەم ڕێیەدا تەمەنی جوانیم دانا، کەزیەکانم سپی سپی هۆنیەوە، وەک مۆم وردە وەردە سووتام و لە پێناو ئامانجەکانی گەلەکەمدا توامەوە و هەر لەو ڕێگایەدا لەگەڵ گەلێک چەرمەسەری و ناخۆشی، نەهامەتی و بێبەشی بەرەوڕوو بووم؛ بەڵام ئەو شانازییەی لەم سۆنگەیەوە پێم بڕاوە گەلێ زیاتر و زۆرتر لەوەندەیە. ئارەزووش دەکەم حیزبەکەم بەردەوام لە گەشەکردندا بێ و بتوانێ ئامانجی شەهیدانی ئەم ڕێبازە وەدی بێ.\nبا بگەڕێینەوە بۆ چوار دەیە لەوە پێش، چۆن بوو هاتیتە ڕیزی شۆڕش؟ چۆن بوو حیزبی دێموکراتی کوردستانت هەڵبژارد؟\nهاتنی من بۆ ڕیزی شۆڕش بە تایبەت حیزبی دێموکرات بە هەڵکەوت نەبوو، بەڵکوو ڕابردوویەکی بنەماڵەیی لە پشت بوو. باب و خاڵم لە سەردەمی کۆماری کوردستاندا دەستەی لاوان بوون و ژمارەیەک لە خزمەکانمان لە دامودەزگای کۆماری کوردستاندا کاریان دەکرد، کاتێک خزم و کەس شەوانی سەختی زستان لە دەوری یەک کۆ دەبوونەوە، خەریکی قسەوباس و گێڕانەوەی سەربردە دەبوون. هەر لەو قسەوباسانەدا بابم و خاڵم بە حەسرەتەوە باسی کۆماری کوردستان و شوێنەواری کۆمار لەسەر خەڵک و لەسەر ناوچەکانی کوردستان، باسی سروودەکانی سەردەمی کۆمار بەتایبەت (خوایە وەتەن ئاواکەی ) شانۆ و پیشمەرگەیان دەکرد. هەر ئەو قسەوباسانە گەرای نەتەوەخۆشەویستی لە مێشکی منی مێرمنداڵدا دروست کرد، بۆ من سەیر بوو کورد لە بڕگەیەک لە مێژووی خۆیدا و لە پارچەیەک لە کوردستان خاوەنی کیان و دامودەزگای ئیداری و هێزی پێشمەرگە بووە، سەرکۆماری خۆی بووە. ئەوانە هەمووی بۆ من سەیر و نامۆ بوون. لە هەمووی سەیرتر بابم هەمیشە لە بن گوێی دەچرپاندم ڕۆڵە! ئەو شتانەی باسی دەکەین پێوەندییان بە دەرەوەی ماڵەوە نییە، ئەو تەئکید کردنەوانەی زیاتر سەرنجی منی ڕادەکێشا و بۆ من ببوون بە پرسیار.\nپاش چەند ساڵ دەرگای دانیشسەرای بنەڕەتیی کچانی مەهاباد بەسەر مندا کراوە و لەوێ بووم کە ئێعتراز و خۆپێشاندانەکان دژی ڕێژیمی پەهلەوی دەستی پێکرد. ئەمن وێڕای کچانی دانیشسەرا لە خۆپێشاندانەکاندا بەشداریم کرد. لە یەکەم خۆپێشانداندا کە بە دروشمدان بەرەو مەیدانی چواچرا دەڕۆیشتین لە ناکاو گوێم لە دروشمێک بوو: “بژی حیزبی دێموکرات، نیشاندەری ڕێی خەبات”. بە بیستنی ئەم دروشمە سەرسام بووم و خۆم پێ ڕانەگیرا بۆلای ئەو پۆلە کچە ڕاکێشرام کە ئەو دروشمەیان دەدا .\nبەڕاشکاوی دەتوانم بڵێم لەو ڕۆژ و لەو ساڵەوە دێموکرات لە دڵمدا هێلانەی کرد و نەمتوانی ئەو هێلانەیە خرا کەم و، لەو کاتەوە تا ئێستا ئاوێتە و دەستەملانی حیزبی دێموکرات بووم .\nناوی جەنابت و دەنگە بلاوێنەکەت کە ئاوێتەی مێژووی ڕادیۆی شۆڕش، ڕادیۆی دەنگی کوردستانە، ئێستاش هێمنی و ئارامی بە گوێگران و ناسیاوانت و ئەویندارانی حیزبی دێموکراتی کوردستان دەدا. چۆن بوو چوویە ڕادیۆ؟\nچوونی من بۆ دەنگی کوردستان دڵخواز نەبوو، چیرۆکێکی دوورودرێژی هەیە. بە کورتی من لە یەکەم دەورەی سیاسیدا بەشدار بووم کە حیزب لە ناوچەی مەهاباد لە گوندی خڕەجۆ، دۆڵی گوێزان کردیەوە. یادی بە خێر کاک تەها عەتیقی لەنێو بەشدارانی دەورە لە وێژەر دەگەڕا. لە گەڵ من قسەی کرد بۆ ئەوەی تەنیا گوێی لە تۆنی دەنگەم بێ. وا دیار بوو بەلایەوە خۆش بوو. کاک تەها جارێکی دیکەش گوێی لە دەەنگی من بۆوە، ئەویش لە کاتی خوێندنەوەی پەیامی یەکیەتیی ژنان بەبۆنەی 2ی ڕێبەندان کە بە بێسیم بە زیندوویی دەنێردرایە ڕادیو دەنگی کوردستان. هەر دوای بڵاوبوونەوەی دەنگی من داوایان کرد بچمە ڕادیۆ، بەڵام من وڵامی رەدم داوە .\nپاش ماوەیەک کاک مستەفا هیجری و کاک حوسێن مەدەنی بۆ مەئمووریەتێکی یەک مانگە هاتنە شنۆ تا لەوێ‌ڕا بەرەو شیمالی کوردستان بڕۆن. بانگیان کردم و داوایان کرد تا گەڕانەوەیان بابەتێک بە دوو زمانی کوردی و فارسی لەسەر کاسێتێک زەبت بکەم تا لەگەڵ خۆیان بیبەنەوە دەنگی کوردستان. کاسێتەکان بە دەنگی کوردستان گەیشتن. وادیار بوو دەنگی منیان پێخۆش ببوو، ئەوە بوو کە دواتر لە ڕێگای کۆمیتەی شارستانەوە داوایان کردم و چووم .\nئەو بەرنامانەی لە ڕادیۆ دەنگی کوردستان بەڕێوەت بردوون و بە دەنگی جەنابت بڵاو بوونەتەوە چی بوون؟\nدیارە سەرەتاکان ئەمن تەنیا وێژەرییم دەکرد، بەڵام پاشان هەم دەمنووسی و هەم وێژەریەکەشەم دەکرد وەک: ژیاننامەی شەهیدان، بۆ بەختیاری کۆمەڵ، وەڵامی نامەی گوێگرەکان، وتووێژ لەگەڵ بەرپرسی ئۆرگانەکانی حیزب، وتووێژ لەگەڵ فریوخواردووەکانی ڕێژیم. بێجگە لەم بەرنامانە وێژەریم بۆ بەرنامەی کۆلکەزێڕینە دەکرد کە بەرنامەیەکی ئەدەبی و هونەری بوو؛ هەروەها تەفسیری سیاسی کە هەموو ڕۆژێ بێجگە لە ڕۆژانی هەینی بڵاو دەبۆوە و ڕاگەیاندراو و بەیاننامەکانیشم دەخوێندەوە.\nئێوە لەو کەسانە بوون لە سەرەتاوە لە ڕادیۆ دەنگی کوردستان بوون، ئەم ڕادیۆیە خۆشەویستی خەڵکی کوردستان بوو. پێمان خۆشە لە زمان کەسایەتییە دیار و بەرچاوەکانی ڕادیۆ بناسین و بفەرموو ژیانی پێشمەرگانەی ئێوە لەو ژینگەیەدا چۆن بوو؟\nکەسایەتیی زۆر بەرز لەگەڵ “دەنگی کوردستان” و لە پشت ئەم مێدیایەی حیزب بوون، کەسایەتیی وەک دوکتۆر قاسملوو، دوکتۆر شەرەفکەندی، مامۆستا عەبدوڵڵا حەسەنزادە، کاک مستەفا شەلماشی، کاک فەتاح کاویان، کاک تەها عەتیقی و کاک حەسەن شەرەفی. کەسێکی وەک کاک تەها عەتیقی ڕادیۆی بەڕێوە دەبرد و هەر ئەو بۆخۆی کۆڵەکەی بەهێزی ڕادیۆ بوو. ڕادیۆ دەنگی کوردستان هەروەها کەسانێکی وەک ئەحمەد شێربەگی، بێهروز کورد ئەحمەدی، هەیاس کاردۆ، ڕەزا شیرازی، سیامەک قەوی‌پەنجە، عەبدوڵلا حیجاب، دوکتۆر خەلیقی و دەیان کادری بەرجەستەی دیکەی هەبوو کە هەم دەیانووسی و هەم تەرجوومەیان دەکرد و هەم بەڕێوەبەر بوون؛ هەڵبەت ئەوە ئی ئەو سەردەمە کە بنکەی ڕادیۆ لە شاخ بوو.\nئێمە ژیانێکی زۆر ئاسوودە و دڵخوازی خۆمان نەبوو. هەمووی ستریس و نیگەرانی بوو، زۆر کار و بەرنامەمان لەسەر ڕیتمێکی جێکەوتوو بوو. لە حەوتوودا یەک ڕۆژ لە دەوری یەک کۆ دەبووینەوە و کەشێکی خۆش و دۆستانە و هاوڕێیانەمان پێک دەهێنا. ژیانمان خۆش نەبوو، بەڵام ئەوەی ئێمەی بەورە ڕاگرتبوو، ئیمان و باوەڕێکی بەهێز و پۆڵایین بوو بە خەبات و نیشتمان.\nجەنابت بەهۆی نیزیکایەتی ڕادیۆ لە بنکەی دەفتەری سیاسی لە نیزیکەوە لەگەڵ دوو ڕێبەری بلیمەتی کورد، شەهیدان د. قاسملوو و د. شەرەفکەندی ژیاوی. هاوڕێیەتی و هاوسەنگەریی ئەم دوو زاتە چ شوێنێکی لە ژیانی سیاسیی جەنابتدا دانا؟\nبێگومان بوونی ئەو ڕێبەرە بلیمەتانە بە هەڵسوکەوت و ڕەفتاری تایبەت بە خۆیان لە نزیک ئێمە، نەک هەر کاریگەریی ئەرێنیی لەسەر ژیانی ئاسایی و سیاسیی ئێمە هەبووە، بەڵکوو دڵگەرمییەکی زیاتر بووە بۆ مانەوە و خۆڕاگری و فێربوون. ئەو ڕێبەرانە قوتابخانەی گەورەی لێفێربوون بوون لە هەموو بوارێکدا. ڕەفتار و هەڵسوکەوتیان ئینسانی و پێشکەوتوانە بوون. ڕازی مانەوە و بەردەوامیی ئێمەمانان لە کردەوە و بۆچوونەکانی ئەو ڕێبەرانەوە سەرچاوەی گرتبوو. ئەوان دەسمایەی فیکری و شتی بەنرخ و باشیان بۆ ئێمە ڕادەگواست و ئێمەش وەرمان دەگرت و دەمانکردن بە توێشووی بەردەوامیی کار و تێکۆشان.\nدەنگی جەنابت دەنگی شۆڕش و دەنگی بزووتنەوەیەک بوو. بزووتنەوەیەک کە حەماسەی دەخوڵقاند و شەهیدی دەدا. کەمێک لەو ڕۆژانە بۆمان بدوێ کە ڕووداوە گرینگەکانی شۆڕش دەهاتنەوە لای ئێوە. شتی خۆش و ناخۆش.\nلە شۆرشدا نوقل و نەبات نابەشنەوە، شۆڕشە و ناوی خۆی بەخۆوەیە. کاتێک لە شۆڕشدا بەشداری دەکەی و دەتهەوێ ئاڵوگۆڕ لە وڵاتدا پێک بێنی و گەلەکەت بەختەوەر بێ، سووک و هاسان بە ئاکامی دڵخواز ناگەی. ئێمە ئەوە ٤٠ ساڵە لە پێناو ئازادیدا قوربانی دەدەین. ئێمە ئەوکات کە لە دەنگی کوردستان بووین بەردەوام چاوەڕوانی هەواڵی ناخۆش و دڵتەزێن بووین تا هەواڵی خۆش. لە بیرمە هەر کە کاکی بێسیمچی‌مان دەهات، دڵمان دادەخورپا، نیگەران دەبووین کە پێشمەرگە لە ناوچەدا چیی بەسەر هاتوە. دیارە پێشمەرگە بە زۆری لە ڕووبەڕووبوونەوە لەگەڵ هێزەکانی رێژیمدا شانازییان دەخوڵقاند، بەڵام چەند پێشمەرگەیەک یا شەهید دەبوون یان بریندار، ئەوە ئێمەی دەشلەژاند. دیارە زۆر جاریش پیشمەرگە لە بۆسەی زۆر مەترسیدار ڕزگاری دەبوو و بەو بۆنەوە دەمانکردە خۆشی و شادی.\nیان قەتم لەبیر ناچێ کە کاتێک کەرکوک لە لایەن هێزی پێشمەرگەوە ڕزگار کرا، کاک دکتۆر سەعید تەقەی خۆشیی کرد و کاتێک لێمان پرسی ئەوە چۆن بوو؟ فەرمووی ناکرێ بۆ ڕۆژێکی لە چەشنی ئەمڕۆ تەقەی خۆشی نەکەین.\nکەم نەبوون و نین ئەو کچ و ژنانەی هاتوونەتە ڕیزی شۆڕشە، بەڵام تا ئێستا کەس وەک جەنابت نەیتوانیوە بێ دابڕان ماوەی 40 ساڵ لە ڕیزی شۆڕش‌دا بمێنێتەوە و بەردەوام بێ. ڕازی ئەم مانەوەیە چییە؟\nڕازی مانەوەم ئیمان و باوەڕی قایم بەو ڕێبازەیە کە هەڵم بژاردووە، ڕێز و حورمەت دانان بەو پێشمەرگە و هاوسەنگەرانەیە کە بۆ ئەو ڕێبازە شەهید بوون و سەریان داناوە. سووربوونم لەسەر ئەو مافانەیە کە هەوڵی بۆ دەدەم وەک مافی نەتەوایەتی و مافی خۆم وەک ژن، تا دەمێنم بۆ وەدەستهێنانیان هەوڵ دەدەم و قورس و قایم دەمێنمەوە و مەیدان چۆل ناکەم.\nڕوانگەی جەنابت بۆ بەشداریی ژنان، بۆ جێگە و پێگەی ژنان لە بزووتنەوەی سیاسیی کورد لە ئێراندا چییە؟\nلەو هەلومەرجە حەساسەدا بەو جۆرەی کە چاوەڕوان دەکرێ جێگە و پێگەی ژنان لە بزووتنەوەی یەکسانیخوازی و بزووتنەوەی نەتەوایەتی دیار نین بەداخەوە بەشێکی زۆر لە ژنان بەرامبەر کێشەکانیان کەمتەرخەم و لاپرەسەنن. بەرانبەر ئەو ڕووداوە ناخۆش و دڵتەزێنانەی ڕۆژانە لە پەنایان دا ڕوودەدەن وەک ئیعدام، گرتن بە تایبەت دەسبەسەر کردنی کۆمەڵێک ژن و کوشتنی کۆڵبەر و بە شێوەی جۆراوجۆر بێ حورمەتی کردن بە ژنان و بە نەتەوەکەیان هەڵوێستیان نییە و چالاک و لەسەر خەت نین.\nژنانی کورد نە تەنیا دەبێ مەسەلەی نەتەوایەتی و هۆوییەت و شوناسی نەتەوایەتی بەهێز بکەن و بۆی تێبکۆشن ، دەبێ بۆ کێشەکانی خۆشیان هەوڵ بدەن.\nژنان دەبێ لەو هەلومەرجەدا کە ئێران و کوردستان شلەژاوە دیار بن، لەسەر ڕووداوەکان کاریگەرییان هەبێ و هەلەکان بقۆزنەوە، ئەگەر بە وشیاری و ئاگاهی لەگەڵ بەرامبەرەکەیان بێنە مەیدان هەم شۆڕشێک دەخوڵقێنن هەم بزووتنەوە سەر دەخەن.\nسپاس لەوەی کاتت پێداین بۆ ئەم دیمانە کورتە\nسپاس بۆ ئێوەش کە منتان بەسەر کردەوە.


ئەلیزابێس مارتینز – ئارنۆڵدۆ گارسیا : نیولیبڕالیزم چییە ؟ – WTARIKURD\nئەلیزابێس مارتینز – ئارنۆڵدۆ گارسیا : نیولیبڕالیزم چییە ؟\nنوسینی : ئەلیزابێس مارتینز – ئارنۆڵدۆ گارسیا .. لە ” Corp Watch ” بڵاوکراوەتەوە .\nبە کوردیکردنی : ئەحمەد ڕەزا\n” نیو – لیبڕالیزم ” کۆمەڵێک سیاسەتی ئابورییە ، لە دەوروبەری 25 ساڵی ڕابردوودا ، بە بەرفراوانیی بڵاوبووەوە . وێڕای دەگمەنیی بەکارهێنانی زاراوەکە بە تایبەت لە ئەمەریکا ، بەڵام کاریگەرێتییەکانی لیبڕالیزمی نوێ ڕونن ؛ بە شێوەیەک هەژاران هەژارتر ئەکات و دەوڵەمەندەکانیش دەڵەمەندتر .\nئەکرێت مەبەست لە لیبڕالیزم ئاماژە بێ بۆ ئایدیای سیاسیی ، ئابوریی ، تەنانەت ئاینییش . لە سیاسەتی ئەمەرییدا لیبڕالیزم ستراتیژێکی ئەگرتەخۆ بە ئامانجی نەمانی ململانێی چینایەتیی بوو ، پێشکەش بە هەژاران و چینی کرێکاران ئەکرا بەوەی ڕێچکەیەکی پێشکەوتنخوازانەیە بە بەراورد لەگەڵ ڕێچکەی پارێزگارەکان یان ڕاستڕەوەکان . کاتێ سیاسییە ڕاستڕەوەکان ئەیانوت ڕقیان لە ” لیبڕالییەکان ” ە ، – مەبەستیان لە جۆرە سیاسییەکەی لیبڕاڵییەکان بوو- و هیچ کێشەیەکیان لەگەڵ لیبڕالیزمی ئابورییدا نەبوو ، کە نیولیبڕالیزمی لە خۆ گرتووە . وشەی ” نوێ ” واتە ئێمە لە بەردەم جۆرێکی تازەی لیبڕالیزمداین . ئەی کەواتە جۆرە کۆنەکەی چییە ؟ قوتابخانەی لیبڕالیزمی ئابوریی لە ئەوروپا لە دوای بڵاوبوونەوەی کتێبەکەی ئابوریناسی سکۆتلەندیی ” ئادەم سمیس ” ” سامانی نەتەوەکان ” ـەوە لە ساڵی 1776 ناوی دەرکرد . ئە و کەسانێکی تریش بانگەشەی دەست تێوەرنەدانی حکومەتیان ئەکرد لە کاروباری ئابورییدا . کۆت لەسەر پرۆسەی پیشەسازیی نەمێنێت ، هیچ بەربەستێک لەبەردەمی بازرگانیدا نەمێنێت ، واتە ڕەسم یان تاریفەی گومرگیی . وتی بازرگانیی ئازاد باشترین هۆکاری گەشەکردنی ئابوریی هەر دەوڵەتێکە . ئەم ئایدیایە ” لیبڕاڵ / سەربەستیخواز ” ە ، بەمانای دژە ڕکێف گرتن دێت . ئەم پراکتیزە کردنەی ڕێچکەی تاکگەرایە ، پرۆژە ” سەربەست ” ـەکان و پێشبڕکێی ” سەربەست ” ـی هاندا ؛ ئەمەش مانای ئەوەیە سەرمایەدارەکان سەربەستن لەوەی بە هەر ڕێگەیەک قازانجی زۆر بەدەست ئەهێنن .\nلیبڕالیزم لە هەردوو سەدەی 1800 و 1900 بەرقەرار بوو ، تا داکشانە مەزنەکەی 1930 ، بوو بە هۆی ئەوەی جۆن ماینارد کینزی ئابوریناس ، تیۆرێکی داناو پێشبڕکێی لیبڕالیزمی کرد وەک باشترین سیاسەتی کاپیتاڵیزم . لە کرۆکدا وتی : تەوزیفکردنی تەواوەتی پێویستییە بۆ گەشەی کاپیتالیزم ، ئەمەش بە دەست تێوەردانی حکومەتەکان و بانکە ناوەندییەکان نەبێت سەرناگرێت . چەند حکومەتێک کاریان لەسەر بیرۆکەکانی کردو بیرۆکەی دەست تێوەردانی حکومەت بۆ بەرژەوەندیی گشتیی ڕەواجی پەیداکرد .\nبەڵام قەیرانی ئەم 25 ساڵەی دوایی ، کە بە چونەوەیەکی تێکڕای قازانج ئەناسرێتەوە ، خزمەتی کۆمپانیا زەبەلاحەکانی کرد بە ژیاندنەوەی لیبڕالیزمی ئابوریی . ئەوەش کردی بە لیبڕالیزمێکی تازە . ئێستاش لە سایەی گڵۆبالیزمی بە پەلە بۆ گەیشتن بە ئابوریی کاپیتاڵیزم ، نیولیبڕالیزم لەسەر ئاستێکی جیهانیی تەشەنەی کردووە .\nسیما سەرەکییەکانی نیولیبڕالیزم :\n1 – دەست بەسەراگرتنی بازاڕ : هەڵگرتنی هەموو ئەو ڕێگیرییانەی کە حکومەتەکان بەسەر پرۆژە تایبەتەکاندا سەپاندوویانە ، جا هەر لێکەوتەیەکی کۆمەڵایەتیی و زیانێک لە هەڵگرتنی ئەم ڕێگیرییانە بکەوێتەوە . کرانەوەی زیاتر بەسەر بازرگانیی و وەبەرهێنانی نێودەوڵەتیدا . کەمکردنەوەی کرێی کار ، هەڵوەشاندنەوەی سەندیکاکانی کرێکاران و پەراوێزخستنی مافی کرێکاران ، کە بە چەندین ساڵی تێکۆشان بەدەستیان هێنا . دەست تێوەرنەدان بۆ ڕێکخستنی نرخ . ڕێگە خۆشکردنی تەواو بۆ جوڵەی سەرمایەکان و شمەک و خزمەتگوزاریی . بۆ ئەوەی قەناعەت بکەین ئەم کارە باشە بۆ ئێمە ، ئەڵێن : بازاڕێکی ناڕێکخراوباشترین هۆکارە بۆ گەشەکردنی ئابوریی ، کە لە کۆتاییدا سوودمەند ئەبێت بۆ هەمووان .\n2 – کەمکردنەوەی خەرجیی خزمەتگوزارییە کۆمەڵایەتییەکان : وەک پەروەردەو چاودێریی تەندروستیی ، کەمکردنەوەی خەرجیی بیمەی کۆمەڵایەتیی و چاککردنەوەی ڕێگاوبان و پردەکان و خزمەتگوزاریی ئاوی پاک و کارەبا ، لە ژێر ناوی سنوردانان بۆ ڕۆڵی حکومەت . هەرچۆنێک بێ ، پاڵپشتیی حکومیی و ڕووە گەشەکانی باجیان بۆ کارە بازرگانییەکان قەدەغە نەکرد .\n3 – ڕزگارکردن : کەمکردنەوەی ڕۆڵی حکومەت لە هەر شتێکدا ببێتە مایەی کەمکردنەوەی قازانج ، تەنانەت ئەوەی کە تایبەتیشە بە هەڕەشەی ژینگەیی و دڵنیایی پیشەسازیی .\n4 – بە کەرتی تایبەتکردن : فرۆشتنی پرۆژەو کەل و پەل و خزمەتگوزارییەکانی حکومەت بە سەرمایەدارەکان . ئەمە فرۆشتنی بانک و پیشەسازییە سەرەکییەکان و هێڵی شەمەندەفەرو کارەباو خوێندنگەو نەخۆشخانەکان و تەنانەت ئاوی خواردنەوەش ئەگرێتەوە . سەرەڕای ئەوەی فرۆشتنەکە بە بیانوی گەڕان بە شوێن لێوەشاوەیی کارگێڕییەوە ئەکرێ ، بەڵام بە کەرتی تایبەتکردن بووە بە هۆی کەڵەکەکردنی زۆرترین چەقی سامان لە دەستی سەرمایەدارەکاندا ، جەماوەریش ناچارکراوە بە پێدانی زۆرترین بەرامبەر بە پێداویستییەکانی .\n5 – لەناوبردنی چەمکی ” بەرژەوەندیی گشتیی ” یان کۆمەڵگە ـ پاشان گۆڕینی بە زاراوەی ” لێپرسراوێتیی تاکگەراو فشار خستنە سەر توێژە هەژارەکانی کۆمەڵگە بە مەبەستی ئەوەی خۆیان بگەڕێن و دوای چارەسەرکردنی کێشە تایبەتەکانیان بکەون ، وەک کێشەی نەبوونی چاودێریی تەندروستیی و فێرکردن و بیمەی کۆمەڵایەتیی ، گەر شکستیشیان هێنا لە دۆزینەوەی چارەسەردا ، گلەییان ڕوو بە ڕوو ئەبێتەوەو بە ” تەممەڵ ” دائەنرێن .\nلە سەرانسەری جیهاندا دامەزراوەی گەورەی دارایی وەک سندوقی دراوی نێودەوڵەتیی و بانکی نێودەوڵەتیی ” دوو ئەژدیها گەورەکە و” دەستیان کردووە بە سەپاندنی نیولیبڕالیزم . نیولیبڕالیزم ئەمەریکای لاتین و ڕۆژهەڵاتی ناوەڕاستی داگیرکردووە . یەکەمین نمونەی پراکتیک کردنی لە وڵاتی چیللی بوو ( بە هۆی ئابوریناسی زانکۆی شیکاگۆ میڵتن فرێدمانەوە ) ، ئەمەش پاش ئەو کودەتایە هات ، کە Cia پاڵپشتی بوو دژی سیلڤادۆر ئەلێندی ساڵی 1973 ، چەند دەوڵەتێکی تریش بە دوای چیللیدا هاتن ، بەڵام خراپترین دەرەنجامی لە مەکسکۆ بوو . بە جۆرێک کرێی کار %40 تا %50 کەمکرایەوە لە ساڵی یەکەمداو تێچوونی بژێوییش بەرز بووەوە بۆ %80 .. نزیکەی 20.000 بیست هەزار کۆمپانیای ناوەندو بچوک تێکشکان و حکومەتیش 1000 کۆمپانیای موڵکی حکومەتی کرد بە کەرتی تایبەت . یەکێک لە لێکۆڵیارەکان ئەڵێت : نیولیبڕالیزم مانای ئیمپریالیزمی نوێیە بۆ ئەمەریکای لاتین .\nلیبڕالیزمی نوێ بەرنامەی خۆشگوزەرانیی کۆمەڵایەتیی لە وڵاتە یەکگرتووەکانی ئەمەریکاشدا خاپور کرد ؛ هێرش ئەکاتە سەر مافەکانی کرێکاران ” بە کرێکارە کۆچبەرەکانیشەوە “؛ لە بودجەی بەرنامەی کۆمەڵایەتیش ئەبڕێت . لیبڕالە نوێکان کار لەسەر ڕەتکردنەوەی مافی ژنان و مناڵان و ئەو شوێنەوارە نێگەتیفانەش ئەکەن ، کە مەترسییە بۆ سەر گۆی زەوی . هەوڵی پەلکێشکردنی ئێمەش ئەوەیە بەوەی کە ئەڵێن : بەمە حکومەت بەرۆکمان بەرئەدات ، سوودمەندانی لیبڕالیزمی نوێ ، چەند کەسێکی کەمن لە جیهاندا ، بەڵام زۆرینەی ڕەهای دانیشتوان ، جگە لە ئەندێشە ” معاناة ‘ زیاتر هیچیان دەست ناکەوێت .. ئەندێشەیەک بێ هیچ دەسکەوتێک لە 60 ساڵی ڕابردوودا ، ئەندێشەیەکی بێ کۆتایی .\nکلیک بکەرە سەر سمبولەکانی خوارەوەو ، ئەم بابەتە بگەیەنە هاوڕێکانت\nئاکۆ برایم : یقولون مالا بفعلون .\nهاوکار حسەین : دوای عەبدول لەتیف سەرەی کێیە ؟


دوای سێ رۆژ لە دەستبەسەركردنیفەلاح یایچی، قایمقامی بەوەكالەتی كەركوك بەكەفالەت ئازادكرا\nدوای سێ رۆژ لە دەستبەسەركردنی\nفەلاح یایچی، قایمقامی بەوەكالەتی كەركوك بەكەفالەت ئازادكرا\nفەلاح یایچی، قایمقامی بەوەكالەتی كەركوك، دوای سێ رۆژ لە دەستبەسەركردنیی و بە تۆمەتی كەمتەرخەمیی لە كارەكەیدا، ئەمڕۆ سێشەممە 24ی ئەیلول بەكەفالەت ئازادكرا.\nفەلاح یایچی، لە لێدوانێكیدا بۆ (كەركوك ناو) وتی "بۆ ماوەی سێ رۆژ دەستبەسەربوم لە بنكەی پۆلیسی قۆرییە، لەسەر كەیسێك كە تایبەتە بە كەمتەرخەمی لە ئەركدا لە پرسی زیادەڕۆ، بەیانی ئەمڕۆ سێشەممە بە كەفالەت ئازادكرام".\nفەلاح یایچی، قایمقامی کەرکوک (بەوەکالەت)، نیوەڕۆی یەکشەممە 22ی ئەیلول، لەگەڵ عەمید ئەنوەر، کە لێپرسراوێتی هەیە لەو هێزەی کە تایبەتە بە لابردنی زیادەڕۆیی، دەستگیرکراون، ئەوەش بە بڕیاری دادوەری دەستەی نەزاهە و لەسەر سكاڵای وەزارەتی رۆشنبیری عیراق.\nپێشتر سەرچاوەیەک لە دادگای کەرکوک، کە نەیویست ناوی بڵاوبکرێتەوە، جەختیکردەوە كە دەستگیركردنەكە، "بەهۆی کەمتەرخەمیی ئەو دوو لێپرسراوە بووە لە کارەکانیان، چونکە ئامادەنەبون رێگریی بکەن لە زیادەڕۆیی بۆ سەر موڵکێکی وەزارەتی رۆشنبیری لە گۆڕەپانی ئاهەنگەکان لە کەرکوک".\nئەو زەوییە لەلایەن ژمارەیەک لە هاوڵاتیانەوە کراوە بە خانوو و سەرەڕای بونی بڕیاری روخاندنی خانووەکان، بەڵام قایمقام و ئەو لێپرسراوەی پۆلیسی زیادەڕۆ ئامادەنەبون بڕیارەکە جێبەجێبکەن، بەپێی سەرچاوەکانی (کەرکوک ناو).\nفەلاح یایچی کە هاوکات لێپرسراوی بشی زیادەڕۆییە، لە دوای روداوەکانی 16ی ئۆکتۆبەری 2017ەوە لەجێی کامیل ساڵەیی و بەوەکالەت کراوەتە قایمقامی کەرکوک.\nسەرچاوەکەی دادگای کەرکوک، وتیشی "دەستەی نەزاهە گوماندەکات هەریەکە لە فەلاح یایچی و عەمید ئەنوەر بەرتیلیان وەرگرتبێت بۆیە ئامادەنین بڕیاری لابردنی زیادەڕۆ بۆ سەر ئەو موڵکە جێبەجێبکەن"، بەڵام ئەوە هێشتا یەکلایینەبۆتەوە و بۆ دادگا جێهێڵدراوە.


ئارەزووی گەنجان بۆ فاشن و جوانکاری ڕوو لە زیادبوونە - Yalla\nئارەزووی گەنجان بۆ فاشن و جوانکاری ڕوو لە زیادبوونە\nسەجا هاشم ـ يلا/ بەغدا\nچی دیکە جیهانی فاشن و ڕێکپۆشی سنووردار نییە بە ژنان. لە میانی گەشتێکدا بەناو بازاڕی بەغدا، سەدان دوکان دەبینین کە نوێترین جلوبەرگی پیاوان لە براندە ناوخۆیی و ناوچەیی و جیهانییەکان دەفرۆشن. لەو دوکانانەدا زۆر گەنج هەن، کە سەرقاڵن بە تەماشاکردنی هەڵبژاردنی نوێترین مۆدێلەکانی جل و بەرگ و جوانکاریی، قوتابییەکانی زانکۆ بایەخی زۆر دەدەن بە ڕێکپۆشی و ڕوخساریان. بەڵام خەریکە جلوبەرگ و جوانکاری و فاشن کاتێکی زۆری هەرزەکاران و گەنجەکان بە گشتی دەگرێت. هەر بۆیە زۆرێک لە گەنجان هەستاون بە دانانی پەیجی تایبەت لە تۆڕە کۆمەڵایەتییەکان بۆ ئەم مەبەستە.\nگەنجێک بەناوی (محمد ساڵح) کە خاوەن زەوقێکی جوانە لە پۆشینی جلوبەرگدا، باسی جیهانی فاشن دەکات و دەڵێت: “جیهانی جلوبەرگ و فاشن جیهانێکە هەمیشە لەنوێ بوونەوە و فراوانبووندایە و لەگەڵ هاتنی هەر مۆدێلێکی نوێدا هەست بەوە دەکەم کە دوبارە لەدایک دەبمەوە. من کاتێکی زۆر بەسەردەبەم بۆ گونجاندنی ڕەنگەکانی پۆشاکەکەم، ڕێکپۆشی رووخسار گرنگە و کاریگەری دەکاتە سەر خەڵک، و خەڵک حەزیان بە رێکپۆشی و کەشخەیی و جیهانی جلوبەرگە”.\nئەم گەنجە کە لەسەر تۆڕە کۆمەڵایەتییەکان پەیجێکی تایبەتی کردووەتەوە بۆ نیشاندانی شێوازی خۆی لە هەڵبژاردنی جلوبەرگەکان، گوتیشی: “خامەی قوماشەکە رەنگە بەهای نەبێت بەڵام کاتێک جوانکاری تێدا دەکەیت ئەوا دەگۆڕدرێت بۆ پارچەیەکی دڵڕفێن و نایاب. بەهۆی مۆبایلە زیرەکەکان و تۆڕە کۆمەڵایەتییەکانی وەک ئینستاگرام کە زۆرترین وێنەی کەسایەتییەکانی فاشیۆن لێی کۆبووەتەوە، بایەخی گەنجان بە جلوبەرگ و فاشیۆن زیادی کردووە”.\nهەروەها باسی لەوەش کرد کە “زۆربەی گەنجەکانی عێراق چاو لە ئەستێرەکانی تۆپی پێ وەک (کریستیانۆ رۆناڵدۆ) یان هونەرمەندێکی دیاریکراو دەکەن و هەرزانی پۆشاکە بازرگانییەکان لە بازاردا کارەکە هێندەی دیکە بۆ گەنجانی عێراقی ئاسان کردووە”.\nسەبارەت بە بایەخی حکومەت لەم بوارەدا گوتی: “لە لایەن وەزارەتی رۆشنبیرییەوە بایەخ بەم بابەتە دراوە و هەستاون بە رێکخستنی کێبڕکێیەک بۆ نمایشی جلوبەرگی گەنجان بەڵام لەو ئاستەدا نەبوو کە چاوەڕوانمان دەکرد. هەروەها کێبڕکێی گەنجانەی سانا ئەنجام دەدرێت بەڵام رێسا و یاسای فاشنی جیهانی ڕەچاو ناکرێت، هیوادارم لایەنە پەیوەندیدارەکان چاودێر بازرگان و هاوردەکەرانی جلوبەرگ لە دەرەوەی عێراق بکەن و کەوا رێنمایی هەبێت بۆ تێکنەدانی ئارەزووی گشتی”.\nگەنجێکی دیکە بەناوی (حەیدەر زوبەیدی) پێی وایە کە گەنجانی عێراق زۆر جیاواز نین لە گەنجانی دیکەی جیهان. “ناکرێت بایەخ بە فاشن و جلوبەرگ بگات بە ئاستی لە رادەبەدەر لەبەر ئەوەی گەنجی عێراقیش لە هەر گەنجێکی دیکە هەر جێگایەکی جیهان دەچێت، بەڵام گەنجانێکیش هەن کە ئارەزووی بایەخدان بە رووخساریان دەکەن و هەندێکی دیکە بایەخ بە شتی دیکە دەدەن”.\nگوتیشی: “هەندێک گەنج زۆر پەیوەستن بە شێوازی جلوبەرگ و خۆگۆڕینیان کە دەگاتە ئەو ڕادەیەی کە دەبێت رەنگی گۆرەویەکەیان لەگەڵ رەنگی جلوبەرگەکەیان بگونجێنن”.\nزوبەیدی زیاتر روونیکردەوەو گوتی: “من یەکێکم لەو گەنجانە. سەردەمانێک لە ژیانم هەموو دوو رۆژ جارێک پارچە جلوبەرگێکی نوێم دەکڕی و حەز بە رێکخستنی جلوبەرگ دەکەم بەڵام بە پێی تێگەیشتن و ئارەزووی خۆم و گرنگ نییە بەلامەوە کە چاو لە کەسێکی دیکە بکەم”.\nلە درێژەیدا گوتی: “دەربەست نایەم جلوبەرگی مارکە جیهانییەکان بە نرخێکی زۆر بەرز بکڕم لەبەر ئەوەی کڕینی جلوبەرگ و رۆیشتن لەگەڵ رەوتی فاشیۆن و جوانکاری تەواو نابێت بەتابیەتی بۆ ئێمە گەنج”.\n(غەیس موسەوی) خاوەن دوکانێکیی جلوبەرگە و دەڵێت: “هەرزانی جلوبەرگ لە بازاردا ئەم کارەی گەنجانی زیاتر ئاسان کردووە. زۆربە مارکە ناسراوەکانی لای گەنجان بریتین لە Dolce&Gabban، Louis Vuitton، Georgio Armani، Levi’s، و زۆربەی گەنجان ئارەزووی لەبەرکردنی جلوبەرگی مارکە تورکییەکان دەکەن کە لە بازاردا هەن کە لە لاساییکەرەوەی مارکە جیهانییەکانن و بە نرخێکی هەرزانتر دەست دەکەون.”\nغەیت گوتیشی: “دیاردەی لەبەرکردنی جلوبەرگی نامۆ و نەگونجاو خەریکە لە هەندێک کاتدا پەرە دەسێنێت بەڵام من پێم وایە دەبێت گەنجان بایەخ بە ناوەڕۆکی خۆیان بدەن کە لە رووخساریان گرنگترە” بەڵام نکۆڵی لەوە ناکرێت کە جیهانێکی فراوان هەیە بۆ ئەوانەی حەز بە فاشن و جلوبەرگ دەکەن و دەیانەوێت تازەترین مۆدێل بپۆشن”.\nئاشکراشی کرد” زۆرێک لە گەنجانی عێراقی چاو لە یاریزانی تۆپی پێ کریستیانۆ ڕۆناڵدۆ یان ئەکتەرێکی دیاریکراو دەکەن، هەرزانی مارکە بازرگانییەکانیش لە بازاڕدا کارئاسانی بۆ گەنجەکان کردوە”.\n(محمد) کە لاپەڕەیەکی تایبەتی بۆخۆی دروست کردوە لە تۆڕە کۆمەڵایەتییەکاندا لەو ڕێگایەوە ستایلی جل و بەرگەکانی نمایش دەکات وبۆ یەڵا گوتی” پارچە قوماشێک هیچ جوانییەکی تێدا نییە بەڵام بەدەستکارییەکی جوان دەبێت بە پارچەیەکی دڵڕفێن بۆ هەموو کەسێک، خەڵکیش حەزیان لە پۆشاکی جوان و ڕێک پۆشییە”.\nدەربارەی گرنگیپیدانی حکومەت لەم بوارەدا گوتی” وەزارەتی ڕۆشنبیری گرنگی دەدات بەم لایەنە کە هەستاون بە ئامادەکردنی کێبڕکێ بۆ نمایشی پۆشاک بەڵام لەو ئاستەدا نەبوو کە چاوەڕێمان دەکرد. چەندین کێبڕکێی گەنجانە دەکرێت کە ئەمانەش زۆربەیان زۆر گەنجانەن و هیچ یاساو ڕێسایەک لەبەرچاو ناگرن و هیوادەخوازین کە سەندیکایەکی\nshort URL: https://yallairaq.com/ku/UlUlg\nلە نێوان قبووڵکردن و رەتکردنەوە: پەروەردەی سێکس لە قوتابخانەکانی عێراق\nپەتای نەخۆشی دواکەوتن


به‌رنامه‌ی هه‌له‌و واشـنتـۆن: كۆبوونه‌وه‌كه‌ی عه‌ممانی نێوان سه‌رۆك بوش و مالكی\nی مانگی دوازده ٠١, ٢٠٠٦\nپـێنجشه‌ممه سه‌رۆكی ئه‌مریكا جۆرج ده‌بلیو بوش و سه‌رۆك وه‌زیری عێراق نوری ئه‌لمالكی له عه‌ممان (ئوردن) بۆ ماوه‌ی 2 كاتژمێر كۆبوونه‌وه بۆ تاووتوێـكردنی ڕێـگاكانی پـێشـگرتن له توندوتیژی تایه‌فه‌گه‌ری په‌ره‌گرتوو، هه‌روه‌ها ڕێـگاكانی گواسـتنه‌وه‌ی به‌رپـرسـیارێـتی ئاسایش له ده‌ست هێزه‌كانی بـێـگانه به ڕێبه‌رایه‌تی ئه‌مریكا بۆ ده‌ست هێزه‌كانی عێراقی. له كۆنفرانسی ڕۆژنامه‌وانی هاوبه‌شـیان له دوای كۆبوونه‌وه‌یان سه‌رۆك بوش گوتی هێزه‌كانی ئه‌مریكا له عێراق ده‌مێنـنه‌وه تا ته‌واوكردنی ئه‌ركیان و تا ئه‌و كاته‌ی حكومه‌ت داوامان لێـده‌كات ده‌مێـنیـنه‌وه.\nسه‌رۆك هه‌روه‌ها پـشـتیوانی خۆی بۆ سه‌رۆك وه‌زیر نوری ئه‌لمالكی دووپاتـكرده‌وه كه داوای كردووه ده‌سه‌ڵاتی زیاتری پـێـبدرێت.\nباشه سـیناریۆكانی و بژاره‌كانی به‌رده‌م به‌ڕێوه‌به‌رایه‌تی بوش و حكومه‌تی ئه‌لمالكی بۆ سه‌قامگیركردنی باری عێراق چین؟ كاریـگه‌ری ڕاپـۆرتی پـێـكه‌ر - هامڵتن و ڕاسـپارده‌كانی كه هه‌فته‌ی داهاتوو بۆ گشت بڵاو ده‌كرێنه‌وه چین؟ ئایا ڕۆژهه‌ڵاتی ناوه‌ڕاست له شه‌ڕی هه‌رێمی نزیكه هه‌روه‌ك هه‌ندێـك پـێشـبینی ده‌كه‌ن. فاكته‌ره‌كانی هه‌رێمی چین؟ چۆن ئێران و سوریا ده‌توانن یارمه‌تیده‌ربن له سـه‌قامگیركردنی باری عێراق هه‌روه‌ك هه‌ندێـك لایه‌ن پـێشـنیاری ده‌كه‌ن.\nهاوكارمان موعته‌به‌ر شـیروانی به‌رنامه‌ی هه‌له‌و واشـنتۆنی ئه‌م هه‌فته‌یه‌ی تایبه‌ت كردبوو به باسـكردنی ئه‌م ته‌وه‌رانه، وه بۆ شـیكردنه‌وه‌یان دكتۆر عه‌باس وه‌لی، سه‌رۆكی زانكۆی كوردسـتان له هه‌ولێر میوانی به‌رنامه‌كه بوو.